Dzigbãnyawo Tu Nyagblɔɖila Samuel Gake Edo Dzi | Xɔse Vavã\nDzigbãnyawo Tui, Gake Edo Dzi\n1. Nu ka tae nuxaxa kple konyifaɣli nɔ ɖiɖim le afi sia afi le Silo?\nSAMUEL kpɔ ale si amewo le nu xam le Silo eye wòte ɖe edzi vevie. Ðeko wòle abe ɖe aɖatsi zu tɔʋu le sisim le dua me ene. Aƒe neni mee wole nyɔnuwo kple ɖeviwo ƒe avifafa sem le esi wose be yewo fofowo, srɔ̃ŋutsuwo, viŋutsuwo kple nɔviŋutsuwo matrɔ agbɔ va aƒe o? Nu si míenya koe nye be Filistitɔwo ɖu Israel viwo dzi vevie, eye aʋawɔla 30,000 sɔŋ bu woƒe agbe, evɔ ɣeyiɣi kpui aɖe do ŋgɔ na esia la, wowu Israel vi 4,000 le aʋa bubu aɖe me.—1 Sam. 4:1, 2, 10.\n2, 3. Afɔku siwo dzɔ tsiã ɖe enu kawoe na ŋutikɔkɔe dzo le Silo wòhenye ŋukpenya?\n2 Afɔku siwo dzɔ ɖe wo dzi tsiã ɖe enu la dometɔ ɖeka koe nye esia. Nunɔlagã Eli viŋutsu vɔ̃ɖi eveawo, Xofni kple Pinehas, tsɔ nubablaɖaka kɔkɔe la tso Silo yi aʋagbedzii. Zi geɖe la, aɖaka vevi sia nɔa avɔgbadɔa, si nye gbedoxɔ si wotu wòle abe agbadɔ ene la, ƒe kɔkɔeƒea, eye wònyea dzesi be Mawu le wo dome. Dukɔa tsɔ Aɖakaa yi aʋagbedzi, elabena woble wo ɖokuiwo henɔ susum be akpɔ yewo ta abe atiblɛ ene ahana yewoaɖu aʋa dzi. Gake Filistitɔwo xɔ Aɖakaa le wo si, eye wowu Xofni kple Pinehas.—1 Sam. 4:3-11.\n3 Ƒe alafa geɖee nye ema Aɖakaa nɔ avɔgbadɔa me le Silo, eye wòna bubu nɔ teƒe ma ŋu. Gake eyae nye ema wotsɔ dzoe. Esi Eli, si xɔ ƒe 98, se nya sia la, emu le eƒe zikpui dzi dze anyi ɖe megbe, eye wòku. Toyɔvia si zu ahosi gbe ma gbe ke la hã ku le vidziɣi. Hafi wòamia nu la, egblɔ be: “Ŋutikɔkɔe dzo le Israel.” Nya madzɔgbeɖee wònye dzɔ le Silo vavã!—1 Sam. 4:12-22.\n4 Aleke Samuel awɔ anɔ te ɖe dzigbãnya siawo nu? Ðe xɔse sesẽ le esi wòate ŋu akpe ɖe dukɔ sia, si ŋu Yehowa megale ŋudzedze kpɔm ɖo o, eye megale wo ta kpɔm o la, ŋua? Egbea la, mí katã míedoa go nɔnɔme sesẽwo kple dzigbãnyawo ɣeaɖewoɣi, eye esia ate ŋu ado míaƒe xɔse kpɔ. Eya ta na míakpɔe ɖa be nu kae míate ŋu asrɔ̃ tso Samuel gbɔ hã.\n‘Edo Nu Dzɔdzɔe Wɔwɔ Ðe Ŋgɔ’\n5, 6. Nu ka dzie Biblia he susu yi le ƒe 20 siwo me megaƒo nu tso Samuel ŋu o la me, eye nu ka wɔmee Samuel nɔ ɣemaɣi?\n5 Le nudzɔdzɔ sia megbe la, Biblia megaƒo nu tso Samuel ŋu boo o, ke boŋ eƒo nu tso ale si Filistitɔwo tsɔ Aɖaka la dzoe, si wɔe be wokpe fu geɖe, eye wòƒoe ɖe wo nu wotrɔe gbɔe la ŋu. Esi Biblia gaƒo nu tso Samuel ŋu la, ƒe 20 va yi. (1 Sam. 7:2) Nu ka wɔmee wònɔ le ƒe mawo me? Ŋuɖoɖoa le Biblia me.\nNu kae Samuel awɔ atsɔ akpe ɖe ame siwo ƒe ƒometɔwo ku eye dzi ɖe le wo ƒo la ŋu?\n6 Ŋɔŋlɔawo gblɔ na mí be do ŋgɔ na ƒe 20 mawo la, ‘Samuel ƒe nya dea Israel blibo la gbɔ.’ (1 Sam. 4:1) Nuŋlɔɖia ɖee fia le ƒe mawo megbe be Samuel tsana le Israel du etɔ̃ me ƒe sia ƒe ɖanɔa nyawo drɔ̃m henɔa masɔmasɔwo gbɔ kpɔm. Ne ewɔ vɔ la, etrɔna yia wo de, Rama. (1 Sam. 7:15-17) Edze ƒãa be dɔ geɖe nɔ Samuel dzi wònɔ wɔwɔm le ƒe 20 mawo me.\nTogbɔ be ƒe 20 va yi le Samuel ƒe ŋutinya me si Biblia meƒo nu tso eŋu o hã la, míate ŋu aka ɖe edzi be enɔ subɔsubɔdɔ wɔm na Yehowa vevie\n7, 8. (a) Esi Samuel dze agbagba le dukɔ la ŋu ƒe blaeve megbe la, nya kae wògblɔ na wo? (b) Aleke dukɔ la xɔ Samuel ƒe dzideƒonyawoe?\n7 Eli viŋutsuawo ƒe gbɔdɔnuwɔna gbegblẽawo kple woƒe nu fitifiti wɔwɔ na dukɔ la ƒe xɔse gbɔdzɔ. Edze abe le esia ta ame geɖe trɔ ɖe trɔ̃subɔsubɔ ŋu ene. Ke hã, esi Samuel dze agbagba le wo ŋu ƒe 20 sɔŋ megbe la, egblɔ nya sia na wo: “Ne mietrɔ ɖe Yehowa ŋu kple miaƒe dzi blibo la, ekema miɖe mawu bubuwo kple Astartewo ɖa le mia dome; mitsɔ miaƒe tame ɖo Yehowa ŋu, eye misubɔ eya ɖeɖe ko, ne wòaɖe mi tso Filistitɔwo si me!”—1 Sam. 7:3.\n8 ‘Filistitɔwo ƒe asi’ sẽ ɖe dukɔ la dzi. Esi wònye be Filistitɔwo ƒe alɔ kpe Israel ƒe aʋakɔa dzi keŋkeŋ ta la, dzi ɖo wo ƒo be woate Mawu ƒe amewo ɖe anyi ale si dze wo ŋu. Gake Samuel ka ɖe edzi na dukɔa be nɔnɔmeawo atrɔ ne wonya trɔ ɖe Yehowa ŋu ko. Ðe wolɔ̃ faa be yewoawɔ esia? Ɛ̃, woɖe woƒe mawuwo katã ɖa, eye “wosubɔ Yehowa ɖeɖe ko,” eye esia dze Samuel ŋu ŋutɔ. Samuel na woƒo ƒu ɖe Mizpa, si le Yerusalem ƒe dziehe tonutowo me. Dukɔ la kpe ta, tsi nu dɔ, eye wotrɔ dzi me tso woƒe trɔ̃subɔsubɔ ƒe nu vɔ̃ geɖeawo me.—Xlẽ 1 Samuel 7:4-6.\nEsi Yehowa ƒe ame siwo trɔ dzi me la va kpe ta la, Filistitɔwo bui be enye mɔnukpɔkpɔ na yewo be yewoatu nu kpli wo\n9. Mɔnukpɔkpɔ kae Filistitɔwo susu be esu yewo si, eye aleke Mawu ƒe amewo wɔ nui le vɔ̃ si lili wo la ta?\n9 Ke hã, Filistitɔwo se be Israel vi gbogbo aɖewo kpe ta, eye wobui be enye mɔnukpɔkpɔ na yewo be yewoatu nu kpli wo. Woɖo woƒe asrafowo ɖe Mizpa be woaɖadze Yehowa subɔlawo dzi. Israel viwo se be Filistitɔwo gbɔna yewo dzi dze ge. Vɔvɔ̃ ɖo wo, eya ta wobia tso Samuel si be wòado gbe ɖa ɖe yewo ta. Edo gbea ɖa, eye wòsa vɔ hã. Esi tadeaguwɔna vevi sia nɔ edzi yim la, Filisti-ʋakɔa gogo Mizpa. Yehowa ɖo Samuel ƒe gbedodoɖaa ŋu enumake. Yehowa na dzi ɖe gbe le eƒe dziku me. Nuŋlɔɖia gblɔ be ena dzi ɖe “gbe sesĩe ɖe Filistitɔwo dzi gbe ma gbe.”—1 Sam. 7:7-10.\n10, 11. (a) Nu ka tae dziɖegbe si tso Yehowa gbɔ ɖe Filistitɔwo ŋu la anya nye nu madzɔkpɔ aɖe? (b) Nu kae va nye aʋa si wowɔ le Mizpa la me tsonu?\n10 Ðe wòle be míasusui be Filistitɔ mawo le abe ɖevi sue siwo sina bena ɖe wo dada megbe le vɔvɔ̃ ta ne wose dziɖegbe ŋkɔ la enea? Ao, ŋutsu siawo nye aʋakalẽtɔ sesẽwo. Eya ta anɔ eme be dziɖegbe sia nye esi tɔgbi womese kpɔ o. Ale si gbegbe dzia ɖe gbe “sesĩe” la ko tae wovɔ̃ ɖoa? Ŋdɔkutsu dzatsɛe dzia ɖe gbea, alo ɖe ale si wose dziɖegbea ŋkɔ le towo dome lae na wovɔ̃a? Aleke kee wòɖale o, ena Filistitɔ mawo tɔtɔ, eye ŋɔdzi lé wo ale gbegbe. Esi amedzidzela siawo tɔtɔ alea ta la, ɖeko wode afɔ du me. Israel ŋutsuwo lɔ hoo ti wo yome tso Mizpa, eye wowɔ aʋa kpli wo ɖu wo dzi heyɔ wo ɖe nu agbadroƒe geɖe va se ɖe Yerusalem ƒe anyieheɣetoɖoƒe ke.—1 Sam. 7:11.\n11 Aʋa vevi aɖee wònye wowɔ gbe ma gbe. Le ŋkeke siwo katã me Samuel nye ʋɔnudrɔ̃la me la, Filistitɔwo nɔ sisim le Israel viwo nu. Mawu ƒe amewo gbugbɔ xɔ woƒe duwo le wo si ɖekaɖeka.—1 Sam. 7:13, 14.\n12. Nya si Biblia gblɔ be Samuel “do nu dzɔdzɔe wɔwɔ ɖe ŋgɔ” la gɔme ɖe, eye nɔnɔme nyui kawoe kpe ɖe eŋu wòyi edzi kpɔ dzidzedze?\n12 Ƒe alafa geɖe megbe la, apostolo Paulo yɔ Samuel ŋkɔ kpe ɖe ʋɔnudrɔ̃la kple nyagblɔɖila wɔnuteƒe siwo “do nu dzɔdzɔe wɔwɔ ɖe ŋgɔ” la ŋu. (Heb. 11:32, 33) Nyateƒee, Samuel kpe ɖe dukɔa ŋu wowɔ nu si le eteƒe kple nu dzɔdzɔe le Mawu ŋkume. Eyi edzi nɔ dzidzedze kpɔm, elabena ekpɔ Yehowa si nu, eye wònɔ dɔ dzi nuteƒewɔwɔtɔe, togbɔ be nu geɖe meyi edzi abe ale si wòkpɔ mɔe ene o hã. Eɖee fia be yekpɔa ŋudzedze ɖe nu ŋu hã. Le kpɔɖeŋu me, esi woɖu aʋa dzi le Mizpa la, Samuel na wotu ŋkuɖodzikpe be woatsɔ aɖo ŋku ale si Yehowa ɖe eƒe amewoe la dzi.—1 Sam. 7:12.\n13. (a) Ne míedi be míasrɔ̃ Samuel la, nɔnɔme nyui kawoe wòle be míatu ɖo? (b) Ɣekaɣie nèsusu be eyae nye nyuitɔ si me wòle be woatu nɔnɔme siwo tɔgbi Samuel ɖe fia la ɖo?\n13 Ðe nèdi be ‘yeado nu dzɔdzɔe wɔwɔ ɖe ŋgɔa’? Ne nenemae la, anyo ŋutɔ be nàsrɔ̃ Samuel ƒe dzigbɔɖi, ɖokuibɔbɔ kple ŋudzedzekpɔkpɔɖenuŋu. (Xlẽ 1 Petro 5:6.) Ðe mía dometɔ aɖe li si mehiã be wòatu nɔnɔme nyui siawo ɖo oa? Ede Samuel dzi be wòsrɔ̃ nɔnɔme siawo heɖe wo fia esime wònye ɖekakpui, elabena edo go dzigbãnya sesẽwo le eƒe tsitsime.\n“Viwòwo Mele Wò Ʋe Me Tom O”\n14, 15. (a) Esi Samuel “tsi” ku amegã la, dzigbãnya kae dze ŋgɔe? (b) Ðe Samuel nye vifofo si ŋu mokaka le abe Eli enea? Ðe eme.\n14 Esi Biblia gaƒo nu tso Samuel ŋu la, ‘etsi’ ku amegã. Le ɣeyiɣi sia me la, viŋutsuvi tsitsi eve, siwo ŋkɔwoe nye Yoel kple Abiya nɔ Samuel si, eye ede dɔ asi na wo be woakpe ɖe ye ŋu le ʋɔnudrɔ̃nyawo me. Gake nublanuitɔe la, womeva wɔ nuteƒe o. Samuel ŋutɔ nye anukwareɖila kple nuteƒewɔla, gake viaŋutsuwo ya wɔ woƒe ɖoƒea ŋu dɔ tsɔ di wo ɖokui tɔ, eye wote nya dzɔdzɔe ɖe to hexɔ zãnu.—1 Sam. 8:1-3.\n15 Gbe ɖeka, Israel ƒe ametsitsiwo va gblɔ nya aɖe si te ɖe wo dzi la na nyagblɔɖila tsitsi sia. Wogblɔ nɛ be: “Viwòwo mele wò ʋe me tom o.” (1 Sam. 8:4, 5) Ðe Samuel nya nu tso nya sia ŋu hafia? Biblia megblɔe o. Gake Samuel ya mele abe Eli ene o, enye vifofo si ŋu mokaka mele o. Yehowa ka mo na Eli, eye wòhe to nɛ le esi mewɔ naneke tsɔ ɖɔ viawo ƒe nu baɖa wɔwɔ ɖo o eye wòde bubu viawo ŋu wu Mawu ta. (1 Sam. 2:27-29) Samuel meɖi fɔ le Yehowa ŋkume le nya sia me o.\nEsi Samuel viŋutsuwo mewɔ nuteƒe o la, aleke wòwɔ nɔ te ɖe dzigbãnya sia nu?\n16. Aleke dzila siwo ƒe viwo dze aglã la sena le wo ɖokui me, eye aleke Samuel ƒe kpɔɖeŋua ate ŋu anye mɔfiame kple akɔfafa na wo?\n16 Nuŋlɔɖia meƒo nu tso ale si nyaa dze ŋukpe dzi na Samuel vevie, ale si wòte ɖe edzi, alo ale si wòtsi dzimaɖii esi wòse nu tso viawo ƒe nu baɖa wɔwɔa ŋu o. Ke hã, dzila geɖe nya ale si Samuel anya se le eɖokui mee la nyuie. Le xexe gblẽku sia me la, ɖeviwo ƒe aglãdzedze ɖe wo dzilawo ŋu kple tomaɖomaɖo va xɔ aƒe ɖi abe dɔvɔ̃ ene. (Xlẽ 2 Timoteo 3:1-5.) Dzila siwo le nɔnɔme sesẽ sia tɔgbi me tom la ate ŋu asrɔ̃ nu tso Samuel ƒe kpɔɖeŋua me, eye ate ŋu afa akɔ na wo hã. Samuel meɖe mɔ viawo ƒe mawumavɔmavɔ̃nuwɔnawo na wòtra ɖa le mɔ dzɔdzɔetɔ dzi vie gɔ̃ hã o. Ðo ŋku edzi be, ne nyawo kple tohehe mete ŋu na ɖevi si sẽ dzi me la trɔ o gɔ̃ hã la, dzilawo ƒe kpɔɖeŋu gawɔa akpa vevi aɖe kokoko. Eye mɔnukpɔkpɔa le ʋuʋu ɖi ɣesiaɣi na dzilawo ŋutɔ hã be woadze wo Fofo Yehowa Mawu ŋu, abe ale si Samuel wɔe ene.\n“Ðo Fia Na Mí”\n17. Nu kae Israel ƒe ametsitsiwo bia tso Samuel si, eye aleke wòse le eɖokui me?\n17 Samuel viŋutsuwo menya nu si gbegbe woƒe ŋukeklẽ kple ɖokuitɔdidi nuwɔnawo agblẽ o. Israel ƒe ametsitsiwo gblɔ na Samuel be: “Eya ta ɖo fia na mí, ame si adrɔ̃ ʋɔnu na mí, abe ale si wòle le dukɔwo katã dome ene!” Ðe woƒe nya sia na Samuel se le eɖokui me be wogbe yea? Ƒe geɖewoe nye ema Samuel le Yehowa teƒe le woƒe nyawo drɔ̃m na wo. Fifia wodi be woaɖo fia si anye ʋɔnudrɔ̃la anɔ yewo nu la na yewo, womedi nyagblɔɖila tsɛ aɖe abe Samuel ene o. Fiawo nɔ dukɔ siwo ƒo xlã wo la si, eya ta Israel viwo hã di be woaɖo fia na yewo! Aleke Samuel se le eɖokui me? Nuŋlɔɖia gblɔ be: “Nya la medze Samuel ŋu o.”—1 Sam. 8:5, 6.\n18. Aleke Yehowa fa akɔ na Samuel heɖe ale si Israel viwo ƒe nu vɔ̃a nye ŋkubiãnyae la fia?\n18 De dzesi nya si Yehowa gblɔ tsɔ ɖo eŋu na Samuel esi wòtsɔ nyaa ɖo eŋkume le gbedodoɖa me; egblɔ nɛ be: “Ðo to dukɔ la ƒe gbe le nu sia nu, si woagblɔ na wò la me; elabena menye wòe wogbe o, ke boŋ nyee wogbe be, nyemagaɖu fia ɖe yewo dzi o.” Nya siawo anya fa akɔ na Samuel, ke hã, dukɔ sia ƒe nuwɔna ɖee fia be womede bubu Mawu Ŋusẽkatãtɔ la ŋu kura o! Yehowa gblɔ na eƒe nyagblɔɖilaa be wòaxlɔ̃ nu Israel viwo ne woanya nu si gbegbe wòagblẽ le wo ŋu ne amegbetɔ ɖu fia ɖe wo dzi. Esi Samuel xlɔ̃ nu wo abe ale si Yehowa de se nɛ ene la, wote tɔ ɖe edzi be: “Gbeɖe, ke boŋ fia nenɔ mía nu.” Esi Samuel ɖoa to eƒe Mawu ɖaa ta la, eyi ɖasi ami na fia si Yehowa tia la.—1 Sam. 8:7-19.\n19, 20. (a) Aleke Samuel wɔ ɖe se si Yehowa de nɛ be wòasi ami na Saul wòazu fia ɖe Israel nu la dzi? (b) Aleke Samuel yi edzi kpe ɖe Yehowa ƒe amewo ŋui?\n19 Ke aleke Samuel ɖo toe? Ðe wòte ɖe edzi, si na wòwɔ Mawu ƒe gbe dzi kple dzi afãafã? Togbɔ be menye aleae wòkpɔ mɔ be nuwo nanɔ o hã la, ɖe esia na wòlé dziku ɖe dɔ mea? Ame geɖe awɔ nu nenema, gake menɔ alea le Samuel ya gome o. Esi ami na Saul, eye wòxɔe be eyae nye ame si Yehowa ŋutɔ tia. Egbugbɔ nu na Saul, si fia be elɔ̃ ɖe edzi be eyae nye fia si Mawu tia, eye be yeabɔbɔ ɖe ete. Azɔ egblɔ na dukɔ la be: “Miele ame si Yehowa tia na mi la kpɔma? Ame aɖeke mede enu le dukɔ blibo la dome o!”—1 Sam. 10:1, 24.\n20 Samuel ƒe susu menɔ vodadawo dzi o, ke boŋ enɔ nɔnɔme nyui siwo le ame si Yehowa tia si la ŋu. Azɔ hã Samuel ƒe susu nɔ ale si eya ŋutɔ wɔ nuteƒe na Mawu tso ɣeaɖeɣi ke la dzi, ke menye Israel vi dzimevesusulawo ŋu dzedze ŋu o. (1 Sam. 12:1-4) Ewɔ nuteƒe le dɔ si Mawu de esi la hã me, enɔ nu xlɔ̃m Mawu ƒe amewo ku ɖe nu siwo ate ŋu agblẽ nu le woƒe mawusubɔsubɔ ŋu la ŋu, henɔ dzi dem ƒo na wo be woalé nuteƒewɔwɔ me ɖe asi na Yehowa. Eƒe nuxlɔ̃amewo de dzi gbɔ na wo, eye woɖe kuku na Samuel be wòado gbe ɖa ɖe yewo ta. Ale si wòɖo eŋu na woe la wɔ dɔ ɖe ame dzi ŋutɔ. Egblɔ be: “Nede megbe xaa tso nye hã gbɔnye, be matasi kukuɖeɖe ɖe mia ta, eye magbe mɔ nyui kple mɔ dzɔdzɔe fiafia mi ahawɔ nu vɔ̃ ɖe Yehowa ŋu!”—1 Sam. 12:21-24.\nSamuel ƒe kpɔɖeŋua ɖoa ŋku edzi na mí be míagaʋã ŋu alo alé ame ɖe dɔ me kaɖikaɖi gbeɖe o\n21. Aleke Samuel ƒe kpɔɖeŋua ate ŋu akpe ɖe mía ŋu ne ete ɖe mía dzi be wotsɔ ɖoƒe alo mɔnukpɔkpɔ aɖe na ame bubu?\n21 Ðe wòte ɖe dziwò kpɔ be wotsɔ ɖoƒe alo mɔnukpɔkpɔ aɖe na ame bubua? Samuel ƒe kpɔɖeŋua nye ŋkuɖodzinya vevi aɖe na mí be míagaʋã ŋu alo alé ame ɖe dɔ me kaɖikaɖi gbeɖe o. (Xlẽ Lododowo 14:30.) Dɔ nyui geɖe siwo naa dzidzeme ame la le Mawu si na esubɔla wɔnuteƒewo katã.\n‘Ŋkeke Nenie Nànɔ Konyi Fam Le Saul Ŋu?’\n22. Nu ka tae Samuel tɔ dzɔ be wòkpɔ nu nyui le Saul ŋu le gɔmedzedzea me?\n22 Samuel tɔ dzɔ be wòkpɔ nu nyui le Saul ŋu, elabena Saul nye ame ɖedzesi aɖe. Ekɔkɔ hedze ɖeka, enye kalẽtɔ, eye wòdze aɖaŋu; ke hã, le gɔmedzedzea me la, ebɔbɔ eɖokui, eye mekpɔa eɖokui o. (1 Sam. 10:22, 23, 27) Nunana xɔasi aɖe hã nɔ esi kpe ɖe emawo ŋu—eyae nye tiatiawɔblɔɖe, si fia be ate ŋu atia ale si wòdi be yeanɔ agbee ahawɔ eya ŋutɔ ƒe nyametsotsowo. (5 Mose 30:19) Ðe wòwɔ nunana ma ŋu dɔ nyuiea?\n23. Nɔnɔme vevi ka ŋue Saul ɖe asi le gbã, eye nu kae ɖee fia be eƒe dadaa ganɔ gã dom ɖe edzi?\n23 Nublanuitɔe la, ne wodo ame ɖe dzi wòkpɔ ŋusẽ la, zi geɖe la, ɖokuibɔbɔe nyea nɔnɔme gbãtɔ si ŋu wòɖea asi le. Ɣeyiɣi kpui aɖe ko megbe la, Saul de asi dada me. Egbe Yehowa ƒe mɔfiame siwo Samuel gblɔ nɛ la dzi wɔwɔ. Gbe ɖeka, Saul mete ŋu lé eɖokui o eye wòsa vɔ aɖe si Samuel ɖo be yeasa hafi la. Eya ta Samuel gbe nya nɛ vevie, eye wògblɔ ɖi be woaxɔ fianyenyea le Saul ƒe ƒomea si. Le esi teƒe be Saul nasrɔ̃ nu tso tohehe sia me la, eyi edzi sẽ to wu ema.—1 Sam. 13:8, 9, 13, 14.\n24. (a) Aleke Saul gbe toɖoɖo Yehowa le aʋa si wowɔ kple Amalekitɔwo ƒe nyaa me? (b) Aleke Saul wɔ nui esi woka mo nɛ, eye nyametsotso kae Yehowa wɔ?\n24 Yehowa to Samuel dzi gblɔ na Saul be wòawɔ aʋa kple Amalekitɔwo. Yehowa gblɔ le mɔfiame si wòna Saul la me be wòawu fia vɔ̃ɖi, Agag. Ke hã, Saul kpɔ Agag kpakple aboyonuawo ƒe nu nyuitɔ siwo hã wòle be woatsrɔ̃ hafi la ta. Ale si gbegbe Saul trɔe la dze ƒãa esi Samuel va be yeagbe nya nɛ. Le esi teƒe be wòaxɔ mokanamea ɖokuibɔbɔtɔe la, eɖe eɖokui nu, edo taflatsɛ, ede axa nyaa, eye wòte kpɔ be yeada fɔbubua ɖe dukɔa dzi. Esi Samuel nɔ nya gbem na Saul eye Saul te kpɔ be yeaɖe ye ɖokui nu hegblɔ be ɖe yewodi be yewoatsɔ aboyonuawo ƒe ɖe asa vɔe na Yehowa la, Samuel gblɔ nya sia si amewo va nya nyuie la be: “Kpɔ ɖa, toɖoɖo nyo wu vɔsa.” Samuel ka mo na Saul dzinɔameƒotɔe, eye wògblɔ Yehowa ƒe afiatsotso sia nɛ be: Woaxɔ fiaɖuɖua le esi, eye woatsɔe ana ame bubu, si nyo wui. *—1 Sam. 15:1-33.\n25, 26. (a) Nu ka tae Samuel fa konyi le Saul ŋu, eye aleke Yehowa ɖɔ Eƒe nyagblɔɖilaa ɖo lɔlɔ̃tɔe? (b) Nu kae Samuel srɔ̃ esi wòyi Isai ƒe me?\n25 Ale si Saul do kpo nui la te ɖe Samuel dzi vevie. Enɔ avi fam na Yehowa le nya sia ŋu zã bliboa. Efa konyi le Saul ŋu gɔ̃ hã. Samuel de dzesii be ŋutete kple nɔnɔme nyui geɖe nɔ Saul si, ke azɔ la, nu siwo wònɔ mɔ kpɔm na la meva eme kura o. Saul ƒe nɔnɔme trɔ, eɖe asi le eƒe nɔnɔme nyuiawo ŋu, eye wòtsi tsitre ɖe Yehowa ŋu. Samuel gbe be yemagakpɔ Saul ŋkume azɔ o. Ke hã eva hiã be Yehowa naɖɔ Samuel ɖo lɔlɔ̃tɔe ale: “Ŋkeke nenie nànɔ konyi fam le Saul, ame si megbe be, megaɖu fia ɖe Israel dzi o la ŋu? De ami wò lãdzo la me, eye nàyi; kpɔ ɖa, mele dɔwòm ɖe Isai gbɔ le Betlexem, elabena mekpɔ fia ɖi na ɖokuinye le viawo dome.”—1 Sam. 15:34, 35; 16:1.\n26 Be Yehowa ƒe tameɖoɖo nava eme la, menye amegbetɔ madeblibowo, siwo ƒe nuteƒewɔwɔ melia ke o, dzie wòanɔ te ɖo o. Ne ame aɖe mewɔ nuteƒe o la, Yehowa atia ame bubu be wòawɔ yeƒe lɔlɔ̃nu. Eya ta Samuel amegãɖeɖi la dzudzɔ konyifafa le Saul ŋu. Le Yehowa ƒe nya nu la, Samuel yi ɖe Isai ƒe me le Betlexem, afi si wòkpɔ Isai viŋutsu dzeɖekɛwo le. Ke hã tso xoxoetɔ dzi la, Yehowa gblɔ na Samuel be eƒe susu meganɔ gotagomedzedzeme ŋu o. (Xlẽ 1 Samuel 16:7.) Mlɔeba wokplɔ ɖevitɔ vɛ na Samuel, ko wòzu be eyae Yehowa tia—eyae nye David!\nSamuel de dzesii be dzigbãnya aɖeke meli si gbɔ Yehowa mate ŋu akpɔ, aɖɔ ɖo, alo atrɔ wòazu yayra gɔ̃ hã o\n27. (a) Nu kae na Samuel ƒe xɔse ganɔ sesẽm ɖe edzi? (b) Aleke kpɔɖeŋu si Samuel ɖo ɖi la wɔ dɔ ɖe dziwòe?\n27 Le Samuel ƒe agbemeŋkeke mamlɛawo me la, eva kpɔ ale si Yehowa tɔ dzɔ be wòtia David ɖe Saul teƒe la dze sii kɔtɛ. Saul va zu ŋuʋãla, si na wòdi be yeawu David, eye wòzu xɔsegbela hã. Ke David ya ɖe nɔnɔme nyuiwo abe kalẽ, fɔmaɖimaɖi, xɔse kple nuteƒewɔwɔ ene fia. Esi Samuel ƒe kuɣi nɔ ɖoɖom gɔ̃ hã la, eƒe xɔse ganɔ sesẽm ɖe edzi. Ede dzesii be dzigbãnya aɖeke meli si gbɔ Yehowa mate ŋu akpɔ, aɖɔ ɖo, alo atrɔ wòazu yayra gɔ̃ hã o. Mlɔeba Samuel ku. Le eƒe agbenɔƒe siwo ade alafa ɖeka kloe me la, eɖo kpɔɖeŋu nyui ɖi wòɖe dzesi. Mewɔ nuku o be Israel blibo la fa na ŋutsu nuteƒewɔla sia! Egbea hã, anyo be Yehowa subɔlawo nabia wo ɖokuiwo be, ‘Ðe nye hã masrɔ̃ Samuel ƒe xɔsea?’\n^ mm. 24 Samuel ŋutɔ wu Agag. Fia vɔ̃ɖi ma kple eƒe ƒomea siaa medze na nublanuikpɔkpɔ kura o. Edze ƒãa be Agag ƒe dzidzimevie “Agagitɔ Haman,” si te kpɔ be yeatsrɔ̃ Mawu ƒe amewo katã ɖa ƒe alafa geɖe megbe, la nye.—Ester 8:3; kpɔ agbalẽ sia ƒe Ta 15 kple 16 lia.\nAleke Samuel wɔ nɔ te ɖe dzigbãnya siwo dzɔ le Silo la nu?\nNu kae kpe ɖe Samuel ŋu wòdo dzi togbɔ be viaŋutsuwo va dze aglã hã?\nNu kae kpe ɖe Samuel ŋu wòdzudzɔ konyifafa le Fia Saul ŋu?\nMɔ kawo nue nàdi be yeasrɔ̃ Samuel ƒe xɔse le?\nƉoe Ɖe Amewo Ɖoe Ɖe Amewo Dzigbãnyawo Tui, Gake Edo Dzi\nDzigbãnyawo Tu Samuel, Gake Edo Dzi


GBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Hiligaynon Hungarian Igbo Italian Lithuanian Malagasy Ossetian Portuguese Romanian Setswana Shona Slovak Slovenian Swahili Ukrainian Zulu\n“Mele ŋugble geɖe dem le nye dzi me, ke wò akɔfaname doa dzidzɔ na nye luʋɔ.”—PSALMO 94:19.\nAKƆFANYAWO le Biblia me na amesiwo katã le akɔfafa dim vevie. Eyata mewɔ nuku o be The World Book Encyclopedia gblɔ be “le xaxaɣiwo kple ɣeyiɣi siwo me amewo menyaa nusi woawɔ o la, ame gbogbo aɖewo trɔna ɖe Biblia ŋu hena akɔfafa, mɔkpɔkpɔ, kple mɔfiame.” Nukatae?\nElabena Biblia tso mía Wɔla lɔlɔ̃tɔ, “akɔfafawo katã ƒe Mawu la, amesi faa akɔ na mí le míaƒe xaxawo katã me” gbɔ. (Korintotɔwo II, 1:3, 4) Eyae nye ‘Mawu si faa akɔ na ame.’ (Romatɔwo 15:5) Yehowa wɔ eƒe kpɔɖeŋu esi wòwɔ ɖoɖo si dzi wòato ana gbɔdzɔe mí katã. Edɔ eƒe Tenuvi, Kristo Yesu, ɖo ɖe anyigba dzi be wòana mɔkpɔkpɔ kple akɔfafa mí. Yesu fia nu be: “Ale gbegbe Mawu lɔ̃a xexeame bena, wòtsɔ ye ŋutɔ ƒe Tenuvi hena, bena amesiame, si xɔa edzi sena la, mele tsɔtsrɔ̃ ge o, ke boŋ wòakpɔ agbe mavɔ.” (Yohanes 3:16) Biblia ɖɔ Yehowa be enye ‘míaƒe xɔname ƒe Mawu si tsɔa míaƒe agbawo gbeawotsyogbe.’ (Psalmo 68:20) Amegbetɔ mawuvɔ̃lawo ate ŋu agblɔ dzideƒotɔe be: “Metsɔa Yehowa ɖoa ŋkunye me ɖaa; ne ele nye nuɖusi me la, ke maɖe le tenye o.”—Psalmo 16:8.\nBiblia me nya siawo tɔgbe ɖea lɔlɔ̃ deto si le Yehowa Mawu si na mí amegbetɔwo fiana. Eme kɔ ƒã be edi tso dzi me ke—eye ŋutete le esi hã—be wòana akɔfafa geɖe mí ahaɖe míaƒe vevesese dzi akpɔtɔ ne míele fu kpem. “Eyae naa lãmesesẽ amesiwo ŋu ɖeɖi te, eye wònaa ŋusẽ geɖe ame beliwo.” (Yesaya 40:29) Ekema aleke Yehowa ƒe ŋusẽ ate ŋu afa akɔ na míi?\nAlesi Yehowa ƒe Ðetsɔleme Faa Dzie\nHakpala ŋlɔ bena: “Tsɔ wò nyawo dro ɖe Yehowa dzi, eyae akpɔ tawò; emana ke naɖe le ame dzɔdzɔe te akpɔ gbeɖe o.” (Psalmo 55:23) Ẽ, Yehowa Mawu tsɔ ɖe le eme na ameƒomea. Apostolo Petro na kakaɖedzi ƒe alafa gbãtɔ me Kristotɔwo be: “[Mawu] léa be na mi.” (Petro I, 5:7) Yesu Kristo te gbe ɖe asixɔxɔ si Mawu dea amegbetɔwo ŋu dzi esime wògblɔ be: “Alo womedzraa atsutsre atɔ̃ xɔa hotakpo oa? Eye womeŋlɔ wo dometɔ aɖeke be le Mawu ƒe ŋku me o. Ke woxlẽ miaƒe taɖawo katã hã. Migavɔ o; mia tɔ vena wua atsutsre geɖewo tɔ.” (Luka 12:6, 7) Míexɔ asi na Mawu ale gbegbe be eléa ŋku ɖe nu suetɔ kekeake gɔ̃ hã ŋu le mía ŋu. Enya nusiwo mía ŋutɔwo míenya o elabena etsɔ ɖe le eme na mí vevie.\nEsi Svetlana, ɖetugbi si nye gbolo si ŋutinya míegblɔ le nyati si do ŋgɔ me se alesi Yehowa tsɔ ɖe le eme vevie na eyamae la, efa akɔ nɛ. Edo go Yehowa Ðasefowo esime wòbe yeawu ye ɖokui. Emegbe elɔ̃ be woasrɔ̃ Biblia kpli ye, eye ekpe ɖe eŋu wòva nya Yehowa be enye ame ŋutɔŋutɔ si tsɔ ɖe le yeƒe nyonyo me. Esia ɖo dzi gbɔ nɛ, eye eʋãe be wòtrɔ eƒe agbenɔnɔ hetsɔ eɖokui ɖe adzɔgbe na Mawu. Esia na Svetlana de asixɔxɔ eɖokui ŋu hã, eye eyae nye nusi hiãe togbɔ be kuxiwo le eŋu hã la, wòate ŋu ado vevie nu eye be nukpɔsusu nyui nanɔ esi le agbe ŋu. Egblɔ azɔ be: “Meka ɖe edzi be Yehowa magblẽm ɖi akpɔ o. Mekpɔe be nusi woŋlɔ ɖe Petro I, 5:7 la nye nyateƒe. Afima gblɔ be: ‘Mitsɔ miaƒe dzimaɖiwo katã da ɖe [Yehowa] dzi; elabena eyama léa be na mi.’”\nMɔkpɔkpɔ si Wotu Ðe Biblia Dzi Naa Akɔfafa\nMɔ ɖeka aɖe si dzi Mawu tona naa akɔfafa enye to eƒe Nya si woŋlɔ ɖi, si me etsɔme mɔkpɔkpɔ wɔnuku le dzi. Apostolo Paulo ŋlɔ bena: “Nusi ke woŋlɔ ɖi tsã la, woŋlɔe le míaƒe nufiafia ta, bene míatsɔ ŋɔŋlɔawo ƒe dzidodo kple akɔfafa akpɔ mɔkpɔkpɔ.” (Romatɔwo 15:4) Paulo na kadodo si le mɔkpɔkpɔ vavã kple akɔfafa dome la me kɔ nyuie esime wòŋlɔ bena: “Mawu, mía Fofo, amesi lɔ̃ mí, eye wòtsɔ akɔfafa mavɔmavɔ kple mɔkpɔkpɔ nyui na mí to amenuveve me la, nafa akɔ na miaƒe dziwo, eye wòado ŋusẽ mi le dɔwɔwɔ nyui kple nya nyui katã me.” (Tesalonikatɔwo II, 2:16, 17) “Mɔkpɔkpɔ nyui” sia ƒe akpa aɖee nye agbe deblibo si me dzidzɔkpɔkpɔ anɔ eye nuwuwu manɔe nɛ o la nɔnɔ le paradisonyigba dzi.—Petro II, 3:13.\nMɔkpɔkpɔ nyui sia si ŋu kakaɖedzi le lae de dzi ƒo na Laimonis, lãmetututɔ ahamula si ƒe nya míegblɔ le nyati si do ŋgɔ me. Esi wònɔ Yehowa Ðasefowo ƒe Biblia-srɔ̃gbalẽ xlẽm la, dzi dzɔe be yesrɔ̃ nu tso xexeme yeyea si dzi Mawu ƒe Fiaɖuƒea aɖu, afisi woate ŋu ada gbe le eŋu keŋkeŋ le la ŋu. Exlẽ nu tso nukugbedada sia si ƒe ŋugbe wodo le Biblia me ŋu be: “Ekema ŋkuagbãtɔwo ƒe ŋku aʋu, eye tokunɔwo ƒe to aʋu; ekema xɔdrɔ̃wo ati kpo abe zi ene, eye aɖetututɔwo ƒe aɖe atso aseye.” (Yesaya 35:5, 6) Be Laimonis nate ŋu adze na agbenɔnɔ le Paradisoa me la, ewɔ tɔtrɔ ɖedzesiwo. Eɖe asi le aha muamewo nono ŋu, eye eƒe aƒelikawo kple ame nyanyɛwo kpɔ tɔtrɔ siwo wòwɔ. Fifia, ele Biblia srɔ̃m kple ame geɖe hele akɔfafa si mɔkpɔkpɔ si wotu ɖe Biblia dzi nana la gblɔm fia ame bubuwo.\nAkpa si Gbedodoɖa Wɔna\nNe míaƒe dzi le veve sem le susu aɖe ta la, míate ŋu akpɔ akɔfafa to gbedodoɖa na Yehowa me. Ema ate ŋu aɖe agba le mía dzi. Le míaƒe kukuɖeɖewo me la, míakpɔ gbɔdzɔe ne míeɖo ŋku nusiwo wogblɔ le Mawu ƒe Nya me dzi. Ha si didi wu le Biblia me la le abe gbedodoɖa vivi aɖe ene. Ekpala dzi ha be: “Yehowa, meɖo ŋu wò se la tso mavɔ me ke, eye mefa akɔ na ɖokuinye.” (Psalmo 119:52) Le nɔnɔme siwo sesẽ ŋutɔŋutɔ me, vevietɔ esiwo nye lãmegbegblẽ gome la, egbɔkpɔnu ɖeka si awɔ dɔ le go sia go me meli o. Ne anye le mía ŋutɔwo ƒe ŋusẽ me la, míanya afisi tututu míatrɔ ɖo o. Ame geɖe kpɔe be esi yewo wɔ nusiwo katã amegbetɔ ate ŋu awɔ vɔ la, tɔtrɔ ɖe Mawu ŋu le gbedodoɖa me na yewo kpɔa akɔfafa geɖe, eye ɣeaɖewoɣi la, yewo kpɔa ta na nyaawo wòɖina ɖe yewo.—Korintotɔwo I, 10:13.\nPat, amesi wotsɔ yi kɔdzi wòhiã be woakpɔ egbɔ kpata la kpɔ akɔfaname sia si tsoa gbedodoɖa me. Esi wòhaya vɔ la, egblɔ be: “Medo gbe ɖa na Yehowa eye mede dzesii le nyateƒe me be ele be magblẽ nye agbe ɖe eƒe asi me, aka ɖe edzi be wòawɔ nusianu si nye eƒe lɔlɔ̃nu. Le ɣeyiɣi siawo katã me la, meɖe dzi ɖi; menɔ Mawu ƒe ŋutifafa si ŋu nya wogblɔ le Filipitɔwo 4:6, 7 la ƒe nyateƒenyenye kpɔm.” Aleke gbegbe mawunyakpukpui siawo ate ŋu afa akɔ na mí katãe nye si! Paulo ɖo aɖaŋu le afima be: “Migatsi dzimaɖi le naneke ŋuti o, ke boŋ le nusianu me la mitsɔ gbedodoɖa kple kukuɖeɖe na Mawu nanya miaƒe dzimedidiwo, eye mitsɔ akpedada kpe ɖe eŋuti. Eye Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu adzra wo ɖo le Kristo Yesu me.”\nGbɔgbɔ Kɔkɔea Nye Akɔfala\nLe zã si do ŋgɔ na Yesu ƒe ku me la, ena eme kɔ na eƒe apostolowo be madidi o yeagblẽ wo ɖi. Esia ɖe fu na wo eye wòna wolé blanui. (Yohanes 13:33, 36; 14:27-31) Esi Yesu de dzesii be wohiã akɔfafa edziedzi la, edo ŋugbe be: “Nye la maɖe kuku na Fofo la, eye wòana nyaxɔɖakɔla [alo, akɔfala] bubu mi, bena wòanɔ anyi kpli mi vaseɖe mavɔmavɔ me.” (Yohanes 14:16, NW ƒe etenuŋɔŋlɔ) Mawu ƒe gbɔgbɔ kekɔea ŋue Yesu nɔ nu ƒom le le afisia. Nusiwo Mawu ƒe gbɔgbɔa wɔ na apostoloawo dometɔ aɖee nye be efa akɔ na wo le woƒe dodokpɔwo me hedo ŋusẽ wo be woyi Mawu ƒe lɔlɔ̃nu wɔwɔ dzi.—Dɔwɔwɔwo 4:31.\nAngie, amesi srɔ̃ŋutsu ku kloe le ʋufɔku dziŋɔ aɖe me la, te ŋu nɔ te ɖe fukpekpe kple vevesese siwo katã nɔnɔme si me wòge ɖo he vɛ nu dzidzedzetɔe. Nukae kpe ɖe eŋu? Egblɔ be: “Yehowa ƒe gbɔgbɔ kekɔea ƒe kpekpeɖeŋu manɔmee la, anye ne míete ŋu nɔ te ɖe nusi me míeto la nu agakpɔtɔ anɔ te sesĩe o. Le nyateƒe me la, Yehowa ƒe ŋusẽ dze nyuie míekpɔ le míaƒe gbɔdzɔgbɔdzɔwo me, eye enye mɔ sesẽ le míaƒe fukpeɣiwo me.”\nNɔviwo ƒe Habɔbɔ Fakɔnamea\nAleke ke ame aɖe ƒe nɔnɔme anɔ le agbe me o, nɔnɔme si me vevesese le kae ado mo ɖa o, ele be wòate ŋu akpɔ akɔfafa le nɔvilɔlɔ̃ si le Yehowa ƒe hamewo me la me. Nɔviwo ƒe habɔbɔ sia me tɔwo doa alɔ wo nɔewo hekpena ɖe wo ŋu le gbɔgbɔ me. Woate ŋu akpɔ xɔlɔ̃ lɔ̃ame, siwo tsɔa ɖe le eme na ame, hefaa akɔ na ame, eye wolɔ̃ faa hedi vevie be yewoakpe ɖe ame bubuwo ŋu ahafa akɔ na wo le fukpeɣiwo me la le habɔbɔ sia me.—Korintotɔwo II, 7:5-7.\nWofiaa Kristo-hamea me tɔwo be “[woawɔ] nu nyui na amesiame, ke vevietɔ na [woƒe] haxɔsetɔwo.” (Galatiatɔwo 6:10) Biblia me nufiame siwo woxɔna la ʋãa wo be woaɖe nɔvilɔlɔ̃ kple numalɔ̃malɔ̃leamegbɔ afia wo nɔewo. (Romatɔwo 12:10; Petro I, 3:8) Eʋãa gbɔgbɔ me nɔviŋutsu kple nɔvinyɔnu siwo le hamea me be woanyo dɔme na wo nɔewo, afa akɔ na wo, eye woƒe dɔme natrɔ ɖe wo ŋu.—Efesotɔwo 4:32.\nJoe kple Rebecca, amesiwo ƒe viŋutsu ku la, kpɔ akɔfaname sia tɔgbe tso Kristo-hamea me tɔwo gbɔ. Wogblɔ be: “Yehowa kple eƒe hame lɔ̃amea kpe ɖe mía ŋu le míaƒe ɣeyiɣi sesẽwo me. Míexɔ babadonamegbalẽwo kple lɛta geɖe, eye woƒo ka na mí geɖe. Esia na míekpɔ asixɔxɔ si le míaƒe nɔviwo ƒe habɔbɔa ŋu. Esi afɔkua na be míetsi yaa la, hame geɖe siwo le nutoa me va na kpekpeɖeŋu mí, wona nuɖuɖuwo mí hedzra aƒea me ɖo.”\nWò Akɔ Nefa!\nNe fukpekpe ƒe ya sesẽwo te ƒoƒo, eye xaxa ƒe tsi kple tsikpe makpɔnublanuiawo te dzadza la, Mawu le klalo be yeakpɔ tawò afa akɔ na wò. Alesi hadzidziawo dometɔ ɖeka ɖɔ eyama be enye bebeƒe fakɔname enye si: “Atsɔ eƒe fu atsyɔ dziwò, eye eƒe aʋala te nabe ɖo.” (Psalmo 91:4) Kpɔɖeŋu si wɔm wole le afisia la aku ɖe hɔ̃ ŋu. Kpɔɖeŋua fia xe si kpɔa afɔku wògbɔna eye wòkekea eƒe aʋalawo me ɖe viawo dzi. Le gɔmesese si gayi ŋgɔ wu nu la, Yehowa nyea Ametakpɔla vavã na amesiwo katã sina yia eyama gbɔ.—Psalmo 7:2.\nNe èdi be yeagasrɔ̃ nu geɖe tso Mawu, eƒe amenyenye, eƒe tameɖoɖowo, kple eƒe akɔfafa ŋutete ŋu la, míele kpewòm be nasrɔ̃ eƒe Nya la. Adzɔ dzi na Yehowa Ðasefowo be yewoakpe ɖe ŋuwò nàsrɔ̃e. Ẽ, Yehowa ƒe ŋusẽ ate ŋu afa akɔ na wò hã!\nEtsɔmemɔkpɔkpɔ si wotu ɖe Biblia dzi ate ŋu afa akɔ na ame


Tameɖoɖo Kae Le Agbe Ŋu? Agbea Katã Koe Nye Esia? | Biblia Me Biabiawo Ƒe Ŋuɖoɖowo\nGBE BUBU Acholi Afrikaans Albanian Amharic Arabic Armenian Aymara Batak (Toba) Bengali Bicol Bulgarian Cakchiquel (Central) Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chiyao Chokwe Chol Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Fijian Finnish Franse Ga Garifuna Georgian German Greek Greenlandic Guarani Gujarati Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Korean Krio Lamba Lhukonzo Lingala Lithuanian Luganda Lunda Luo Luvale Macedonian Malagasy Malayalam Maltese Mam Mambwe-Lungu Marathi Maya Mazatec (Huautla) Mixe Mongolian Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Punjabi Quechua (Bolivia) Quichua (Imbabura) Romanian Runyankore Russian Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tiv Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Uruund Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nÐe wòwɔna na wò ɣeaɖewoɣi be agbea le kpuie akpa?\nÐe nèbia ɖokuiwò kpɔ be fefe, dɔwɔwɔ, srɔ̃ɖeɖe, ɖeviwo nyinyi kpakple tsitsi aku amegã ta koe míele agbea ɖoa? (Hiob 14:1, 2) Biblia na míenya be ame siwo ƒe nunya ɖe dzesi la gɔ̃ hã bu nya mawo ŋu va yi.—Xlẽ Nyagblɔla 2:11.\nTameɖoɖo aɖe tae míele agbe ɖoa? Be míakpɔ ŋuɖoɖoa la, ele be míabia be, Aleke míewɔ va dzɔ? Esi ame geɖe bu ale si wotrɔ asi le míaƒe ahɔhɔ̃ kple ameti bliboa ŋui ŋu la, woƒo nya ta be Wɔla nyanu aɖee wɔ mí. (Xlẽ Psalmo 139:14.) Ne ele alea la, ke susu aɖe kokoko tae wòwɔ mí ɖo! Ne ènya susu si tae wòwɔ mí la, ate ŋu ana taɖodzinu vavã nanɔ wò agbe ŋu.\nNu ka tae wowɔ amegbetɔwo ɖo?\nMawu yra atsu kple asi gbãtɔ eye wòna dɔ si me dzidzeme le wo. Tame si wòɖo ɖe wo ŋue nye be woadzi ayɔ anyigba la dzi, ana wòazu paradiso, eye woanɔ agbe tegbee.—Xlẽ 1 Mose 1:28, 31.\nMawu ƒe tameɖoɖoa he ɖe megbe esi amegbetɔwo dze aglã ɖe eƒe dziɖuɖu ŋu. Gake Mawu megbe mí o, eye tame si wòɖo ɖe mía ŋu hã metrɔ o. Biblia ka ɖe edzi na mí be Mawu le nu siwo hiã la wɔm be yeaɖe nuteƒewɔlawo, eye tame si yeɖo ɖe míaƒe anyigba ŋu hã ava eme! Eya ta Mawu di be nàse vivi na agbea abe ale si yeɖoe tso gɔmedzedzea me ene! (Xlẽ Psalmo 37:29.) Srɔ̃ nu tso nu si nàwɔ be Mawu ƒe tameɖoɖoa naɖe vi na wò la ŋu le Biblia me.


‘Mido Dzigbɔgbɔ Blewu’\nGbetakpɔxɔ—Tata Si Míesrɔ̃na | November 2001\n“Mido dɔmetɔtrɔ . . . kple dzigbɔgbɔ blewu.”—KOLOSETƆWO 3:12.\n1. Gblɔ dzigbɔgbɔ blewu ƒe kpɔɖeŋu nyui ɖeka.\nRÉGIS, si le France ƒe anyieheɣetoɖoƒe nuto me va zu Yehowa Ðasefo xɔnyɔnyrɔ le ƒe 1952 me. Srɔ̃anyɔnua tsɔ ƒe geɖe wɔ nusianu si wòate ŋui be yeado kplamatse agbagba siwo dzem wònɔ be yeasubɔ Yehowa. Ete kpɔ be yeaŋɔ eƒe ʋufɔtiwo be wòagayi kpekpewo o, eye ɣeaɖeɣi la, ekplɔ Régis ɖo gɔ̃ hã esime wònɔ gbeƒã ɖem Biblia ƒe gbedasia tso ʋɔtru nu yi ʋɔtru nu, henɔ alɔme ɖem le eŋu ne ele nu ƒom tso Fiaɖuƒe nyanyuia ŋu na aƒemenɔlawo. Togbɔ be wotsi tre ɖe Régis ŋu atraɖii alea hã la, eyi edzi gbɔ dzi blewu. Eyata Régis nye kpɔɖeŋu nyui aɖe na Kristotɔwo katã, elabena Yehowa di tso esubɔlawo katã si be woagbɔ dzi blewu ne wole nu wɔm kple amewo.\n2. Le gɔmesesea ŋutɔŋutɔ nu la, Helagbe me nya si wozãna na “dzigbɔgbɔ blewu” gɔme ɖe, eye nukae nyaa fia?\n2 Helagbe me nya si wozãna na “dzigbɔgbɔ blewu” ƒe gɔmesese le nyaa ŋutɔŋutɔ nu enye “gbɔgbɔ ƒe didime.” Woɖe nya sia gɔme zi 12 le míaƒe Eʋegbe Biblia me be “dzigbɔgbɔ blewu,” zi ɖeka be “dzigbɔɖeanyi, kple zi ɖeka be “dzigbɔgbɔɖi blewu.” Hebri kple Hela gbe me nyagbɔgblɔ siwo gɔme woɖe be “dzigbɔgbɔ blewu” la fia dzigbɔɖi, dzidodo, kple mayɔmayɔ ɖe dzikudodo ŋu.\n3. Aleke Kristotɔwo ƒe nukpɔsusu le dzigbɔgbɔ blewu ŋu to vovo na ƒe alafa gbãtɔ me Helatɔwo tɔe?\n3 Ƒe alafa gbãtɔ me Helatɔwo mebu dzigbɔgbɔ blewu be enye nɔnɔme nyui aɖeke o. Stoa xexemenunyafialawo mezãa nyaa gbeɖegbeɖe o. Le Biblia ŋuti nunyala William Barclay ƒe nya nu la, dzigbɔgbɔ blewu “to vovo kura na nusi Helatɔwo bua nɔnɔme nyuii,” elabena nusiwo ŋu woƒoa adegbe le dometɔ aɖewoe nye be “ame medzua wo alo wɔa vɔ̃ aɖeke ɖe wo ŋu woɖea asi le eŋu o.” Egblɔ be: “Amesi Helatɔwo buna ŋutsue enye amesi ato mɔ sia mɔ nu abia hlɔ̃. Gake amesi Kristotɔwo buna ŋutsue enye amesi ne ate ŋu abia hlɔ̃ hã la, wògbea ebiabia.” Anye be Helatɔwo bua dzigbɔgbɔ blewu be enye ame beli ƒe nɔnɔme, gake le nya sia tɔgbe kple bubuwo me la, “Mawu ƒe bometsitsi nyaa nu wua amegbetɔwo, eye Mawu ƒe gbɔdzɔgbɔdzɔ sẽa ŋu wua amegbetɔwo.”—Korintotɔwo I, 1:25.\nKristo ƒe Dzigbɔgbɔ Blewu Kpɔɖeŋu\n4, 5. Dzigbɔgbɔ blewu ƒe kpɔɖeŋu wɔnuku kae Yesu ɖo?\n4 Le Yehowa megbe la, Kristo Yesue ɖo dzigbɔgbɔ blewu ƒe kpɔɖeŋu nyui aɖe ɖi. Esime Yesu nɔ xaxa sesẽ me tom la, elé eɖokui wòwɔ nuku. Wogblɔ nya ɖi le eŋu be: “Wowɔ fui, ke ebɔbɔ eɖokui, eye meke nu o; abe alẽ, si wokplɔ yina wuwu ge, kple alẽvi, si li kpoo le eƒe fukolawo ŋku me ene la, nenema eya hã meke nui o.”—Yesaya 53:7.\n5 Dzigbɔgbɔ blewu ɖedzesi ka gbegbee nye esi Yesu ɖe fia le eƒe anyigbadzisubɔsubɔdɔa wɔɣi katã! Edo dzi le eƒe futɔwo ƒe nyabiabia fluamewo kple tsitretsiɖeŋulawo ƒe dzudzu me. (Mateo 22:15-46; Petro I, 2:23) Egbɔ dzi ɖi na eƒe nusrɔ̃lawo, esime wonɔ nya hem atraɖii tso amesi nye gãtɔ ŋu gɔ̃ hã. (Marko 9:33-37; 10:35-45; Luka 22:24-27) Eye ɖokuidziɖuɖu dzeameŋu ka gbegbee nye si Yesu ɖe fia esime Petro kple Yohanes nɔ alɔ̃ dɔm le zã si me wofia eyome mɔ evɔ egblɔ na wo be ‘woanɔ ŋudzɔ’ hafi!—Mateo 26:36-41.\n6. Aleke Yesu ƒe dzigbɔgbɔ blewu ɖe vi na Pauloe, eye nukae míesrɔ̃ tso eme?\n6 Yesu yi edzi gbɔ dzi blewu le eƒe ku kple tsitretsitsi megbe. Apostolo Paulo nye amesi de dzesi nusia vevietɔ, le esi wònye Kristotɔwo yometila tsã ta. Paulo ŋlɔ be: “Nyateƒenya wònye, eye wòdze be, woaxɔe keŋ bena, Kristo Yesu va xexeame, nuvɔ̃wɔlawo ɖe ge, amesiwo dome menye gãtɔ le. Ke esia ŋuti wokpɔ nublanui nam, bena Yesu Kristo naɖe eƒe dzigbɔgbɔɖi blewu katã afia le menye gbã, bene wòanye kpɔɖeŋu na amesiwo katã le edzi xɔ ge ase hena agbe mavɔ.” (Timoteo I, 1:15, 16) Agbe ka kee míeɖanɔ va yi o, ne míexɔ Yesu dzi se la, agbɔ dzi ɖi blewu na mí—gake adi tso mía si le ɣeyiɣi ma ke me be ‘míawɔ dɔ siwo dze dzimetɔtrɔ.’ (Dɔwɔwɔwo 26:20; Romatɔwo 2:4) Gbedasi siwo Kristo ɖo ɖe hame adre siwo nɔ Asia Sue fia be togbɔ be egbɔa dzi blewu hã la, ekpɔa mɔ be amewo nawɔ ɖɔɖɔɖo.—Nyaɖeɖefia, ta 2 kple 3.\nGbɔgbɔa ƒe Kutsetsee\n7. Ƒomedodo kae le dzigbɔgbɔ blewu kple gbɔgbɔ kɔkɔea dome?\n7 Le lɛta si Paulo ŋlɔ ɖo ɖe Galatiatɔwo ƒe ta 5 lia me la, egblɔ vovototo si le ŋutilã ƒe dɔwɔwɔwo kple gbɔgbɔa ƒe kutsetsewo dome. (Galatiatɔwo 5:19-23) Esi dzigbɔgbɔ blewu nye Yehowa ƒe nɔnɔmewo dometɔ ɖeka ta la, egbɔe nɔnɔmea tso eye enye eƒe gbɔgbɔa ƒe kutsetse. (Mose II, 34:6, 7) Le nyateƒe me la, dzigbɔgbɔ blewue nye gbɔgbɔa ƒe kutsetse enelia si Paulo yɔ, eye bubuwoe nye ‘lɔlɔ̃, dzidzɔ, ŋutifafa, dɔmekɔkɔ, dɔmenyonyo, xɔse, dɔmefafa, ɖokuidziɖuɖu.’ (Galatiatɔwo 5:22, 23) Eyata ne Mawu subɔlawo ɖe dzigbɔɖi si ɖi Mawu tɔ, alo dzigbɔgbɔ blewu fia la, gbɔgbɔ kɔkɔeae kpɔ ŋusẽ ɖe wo dzi woɖee fia.\n8. Nukae akpe ɖe mía ŋu be míatu gbɔgbɔa ƒe kutsetse siwo dome dzigbɔgbɔ blewu hã le ɖo?\n8 Gake mefia be ɖe Yehowa zia eƒe gbɔgbɔ ɖe ame dzi o. Míawoe wòle be míaɖe mɔ wòawɔ dɔ ɖe mía dzi. (Korintotɔwo II, 3:17; Efesotɔwo 4:30) Míeɖea mɔ na gbɔgbɔa be wòawɔ dɔ le míaƒe agbenɔnɔ me ne míetua eƒe kutsetsewo ɖo le nusianu si míewɔna me. Esi Paulo yɔ ŋutilã ƒe dɔwɔwɔwo kple gbɔgbɔa ƒe kutsetse vɔ la, egblɔ kpee be: “Ne míenɔ agbe le Gbɔgbɔ me la, minɛ míazɔ le gbɔgbɔ me hã. Migable mia ɖokui o; Mawu menana woɖoa hehe ɖe eta o! Elabena nusi ke ame ƒãna la, esia ke wòaŋe. Elabena amesi ƒã nu ɖe eƒe ŋutilã me la, aŋe gbegblẽ atso eƒe ŋutilã me; ke amesi ƒã nu ɖe Gbɔgbɔ me la, aŋe agbe mavɔ atso Gbɔgbɔ me.” (Galatiatɔwo 5:25; 6:7, 8) Hafi dzigbɔgbɔ blewu tutuɖo nadze edzi na mí la, ke ele be míatu ku bubu siwo gbɔgbɔ kɔkɔea tsena le Kristotɔwo me hã ɖo.\n“Lɔlɔ̃ la Gbɔa Dzi Blewu”\n9. Anye nukatae Paulo gblɔ na Korintotɔwo be “lɔlɔ̃ la gbɔa dzi blewu”?\n9 Paulo ɖee fia be ƒomedodo tɔxɛ aɖe le lɔlɔ̃ kple dzigbɔgbɔ blewu dome esime wògblɔ be: “Lɔlɔ̃ la gbɔa dzi blewu.” (Korintotɔwo I, 13:4) Biblia ŋuti nunyala aɖe si ŋkɔe nye Albert Barnes gblɔ be anye esi mama kple dzre nɔ Kristo-hamea me le Korinto tae Paulo te gbe ɖe edzi alea ɖo. (Korintotɔwo I, 1:11, 12) Barnes gblɔ be: “Nya si wòzã le afisia [na dzigbɔgbɔ blewu] le vovo na dzitsitsi: eto vovo na dzikunyawo gbɔgblɔ kple dɔmedzoesusuwo, kpakple dɔmedzoedodo. Efia nukpɔsusu si te ŋu DOA DZI ETEƑE DIDINA ne wole fu wɔmee, alo do dziku nɛ.” Lɔlɔ̃ kple dzigbɔgbɔ blewu gate ŋu nana ŋutifafa nɔa Kristo-hamea me ŋutɔ.\n10. (a) Mɔ ka nue lɔlɔ̃ kpena ɖe mía ŋu be míagbɔ dzi blewu le, eye aɖaŋu kae apostolo Paulo ɖo le nya sia ŋu? (b) Nya kae Biblia ŋuti nunyala aɖe gblɔ le Mawu ƒe dzigbɔgbɔ blewu kple dɔmenyonyo ŋu? (Kpɔ etenuŋɔŋlɔa.)\n10 “Lɔlɔ̃ la gbɔa dzi blewu, eƒe dɔme nyona; lɔlɔ̃ . . . media ye ŋutɔ tɔ o, mebia dzi o.” Eyata lɔlɔ̃ kpena ɖe mía ŋu le mɔ geɖe nu be míegbɔa dzi blewu. * (Korintotɔwo I, 13:4, 5) Lɔlɔ̃ kpena ɖe mía ŋu be míahe adodo kple mía nɔewo dzigbɔɖitɔe heɖoa ŋku edzi be mí katã míede blibo o eye be vodadawo kple gbɔdzɔgbɔdzɔwo le mía ŋu. Ekpena ɖe mía ŋu míebua amewo ŋu hetsɔnɛ kea wo. Apostolo Paulo de dzi ƒo na mí be míazɔ ‘le tamebɔbɔɖeanyi kple dɔmefafa katã me, le dzigbɔgbɔ blewu me, eye míahe adodo kple mía nɔewo le lɔlɔ̃ me, eye míado vevie, bene míadzra gbɔgbɔ ƒe ɖekanyenye la ɖo le ŋutifafa ƒe nublanu la me.’—Efesotɔwo 4:1-3.\n11. Nukatae wòhiã vevietɔ le Kristotɔwo ƒe ƒuƒoƒowo me be míagbɔ dzi blewu?\n11 Dzigbɔgbɔ blewu si Kristotɔwo ƒe ƒuƒoƒowo me tɔwo ɖena fiana, eɖanye le hamewo me, Betel-ƒewo me, dutanyanyuigblɔlawo ƒe aƒewo me, xɔtudɔwɔlawo dome, alo le sukuwo me o, naa ŋutifafa kple dzidzɔ nɔa wo dome. Le alesi amesiame ƒe amenyenye, didi, hehexɔxɔ, nudzeamewɔwɔ ƒe dzidzenuwo, kple kɔkɔenyenye gɔ̃ hã to vovoe ta la, kuxiwo ate ŋu ado mo ɖa. Nenemae wòle le ƒomewo hã me. Mayɔmayɔ ɖe dzikudodo ŋu le vevie ŋutɔ. (Lododowo 14:29; 15:18; 19:11) Dzigbɔgbɔ blewu—si nye dzidodo dzigbɔɖitɔe ahanɔ mɔ kpɔm be nuwo nava ɖɔ ɖo—hiã mí katã.—Romatɔwo 15:1-6.\nDzigbɔgbɔ Blewu Naa Míedoa Dzi\n12. Nukatae dzigbɔgbɔ blewu hiã le dodokpɔwo me?\n12 Dzigbɔgbɔ blewu kpena ɖe mía ŋu míedoa dzi le dodokpɔ siwo dzena abe nuwuwu alo egbɔkpɔnu kpata aɖeke meli nɛ o ene me. Aleae wònɔ le Régis si ƒe nya míegblɔ le gɔmedzedzea me gome. Ƒe geɖe ye srɔ̃anyɔnu tsi tre ɖe agbagba siwo wòdzena be yeasubɔ Yehowa ŋu. Gake gbeɖeka la, nyɔnua nɔ aɖatsi fam blobloblo va egbɔ gblɔ be: “Menya be nyateƒea koe nye si. Kpe ɖe ŋunye. Medi be nàsrɔ̃ Biblia kplim.” Eva xɔ nyɔnyrɔ mlɔeba zu Ðasefo. Régis gblɔ be: “Esia nye kpeɖodzi be Yehowa yra ɖe ƒe gbogbo mawo ƒe ʋiʋli, dzigbɔɖi, kple dzidodo dzi.” Woɖo eƒe dzigbɔgbɔ blewu teƒe nɛ.\n13. Nukae kpe ɖe Paulo ŋu be wòte ŋu do dzi, eye aleke eƒe kpɔɖeŋua ate ŋu akpe ɖe mía ŋu be míado dzii?\n13 Le ƒe alafa gbãtɔ M.Ŋ. me la, apostolo Paulo nye dzigbɔgbɔ blewu ƒe kpɔɖeŋuɖola nyui aɖe. (Korintotɔwo II, 6:3-10; Timoteo I, 1:16) Esi wògogo eƒe agbe ƒe nuwuwu eye wònɔ aɖaŋu ɖom na ehati Timoteo si wònye xoxo na la, Paulo na wònya be Kristotɔwo katã ado go dodokpɔwo. Paulo gblɔ eya ŋutɔ ƒe kpɔɖeŋu eye wòɖo aɖaŋu tso Kristotɔwo ƒe nɔnɔme vevi siwo hiã hena dzidodo ŋu. Eŋlɔ be: “Wò la, èdze nye nufiafia, nye agbenɔnɔ, nye tameɖoɖo, nye xɔse, nye dzigbɔgbɔ blewu, nye lɔlɔ̃, nye dzidodo, nye yometitiwo, kple nye fukpekpe, siwo mekpe le Antioxia kple Ikonio kple Listra la yome; yometiti ma, siwo medo dzi kpe la, Aƒetɔ la ɖem tso wo katã me. Ke amesiwo katã dina be, yewoanɔ agbe ɖe mawusosroɖa nu le Kristo Yesu me la, woati woawo hã yome tsã.” (Timoteo II, 3:10-12; Dɔwɔwɔwo 13:49-51; 14:19-22) Hafi míate ŋu ado dzi la, mí katã míehiã xɔse, lɔlɔ̃, kple dzigbɔgbɔ blewu.\nDzigbɔgbɔ Blewu Dodo\n14. Nukae Paulo tsɔ mawumenɔnɔmewo abe dzigbɔgbɔ blewu ene sɔ kplii, eye aɖaŋu kae wòɖo na Kolose Kristotɔwo?\n14 Apostolo Paulo tsɔ dzigbɔgbɔ blewu kple mawumenɔnɔme bubuwo sɔ kple awu siwo wòle be Kristotɔ nado ne eɖe ‘amenyenye xoxoa’ ƒe nuwɔna siwo mae la ɖi. (Kolosetɔwo 3:5-10) Eŋlɔ be: “Esi mienye Mawu ƒe ame tiatiawo kple ame kɔkɔewo kpakple lɔlɔ̃viwo ŋuti la, mido dɔmetɔtrɔ kple nublanuikpɔkpɔ, dɔmekɔkɔ, ɖokuibɔbɔɖeanyi, dɔmefafa kple dzigbɔgbɔ blewu. Mihe adodo kple mia nɔewo, eye mitsɔ ke mia nɔewo faa ne nya aɖe le ame aɖe si ɖe ame aɖe ŋuti. Alesi Yehowa tsɔ ke mi faa la, miawo hã miwɔ nenema ke. Ke hekpe ɖe nusiawo katã ŋuti la mido lɔlɔ̃, elabena enye ɖekawɔwɔ ƒe nublanu blibo.”—Kolosetɔwo 3:12-14, NW.\n15. Nukae dona tsoa eme ne Kristotɔwo ‘do’ dzigbɔgbɔ blewu kple mawumenɔnɔme bubuwo?\n15 Ne hame aɖe me tɔwo ‘do’ dɔmetɔtrɔ, dɔmenyonyo, ɖokuibɔbɔɖeanyi, dɔmefafa, dzigbɔgbɔ blewu, kple lɔlɔ̃ la, wote ŋu kpɔa kuxiwo gbɔ eye woyia Yehowa subɔsubɔ dzi le ɖekawɔwɔ me. Ele na Kristotɔ dzikpɔlawo vevietɔ be woagbɔ dzi blewu. Ahiã ɣeaɖewoɣi be woaka mo na Kristotɔ bubu, gake ewɔwɔ ƒe mɔnu vovovoe li. Paulo ƒo nu tso mɔnuawo ƒe nyuitɔ kekeake ŋu esi wòŋlɔ ɖo ɖe Timoteo be: “Ka mo, gbe nya, xlɔ̃ nu le dzigbɔɖeanyi kple [nufiafiaɖaŋu] katã me.” (Timoteo II, 4:2) Ẽ, ele be woawɔ nu kple Yehowa ƒe alẽwo le dzigbɔgbɔ blewu, bubudeameŋu, kple tufafa me ɣesiaɣi.—Mateo 7:12; 11:28; Dɔwɔwɔwo 20:28, 29; Romatɔwo 12:10.\n“Migbɔ Dzi Ði na Amewo Katã”\n16. Nukae ate ŋu ado tso eme ne ‘míegbɔ dzi ɖi na amewo katã’?\n16 Alesi Yehowa gbɔ dzi ɖi blewu na ameƒomea da nyuiwɔwɔ ƒe agba ɖe mía dzi be ‘míagbɔ dzi ɖi na amewo katã.’ (Tesalonikatɔwo I, 5:14) Esia fia be míagbɔ dzi ɖi na míaƒe ƒometɔ siwo menye Ðasefowo o, na aƒelikawo, dɔwɔhatiwo, kple sukuhatiwo. Ðasefo aɖewo siwo do dzi, ɣeaɖewoɣi ƒe geɖe, henɔ te ɖe woƒe dɔwɔhatiwo alo sukuhatiwo ƒe gbɔɖiamenyawo alo tsitretsiɖeŋu ŋutɔŋutɔ nu la va ɖe nazãbubu geɖe ɖa mlɔeba. (Kolosetɔwo 4:5, 6) Apostolo Petro ŋlɔ be: “Miaƒe anyinɔnɔ le trɔ̃subɔlawo dome nanɔ nyuie, bene nusi ta wogblɔ nya ɖe mia ŋuti ɖo abe vɔ̃wɔlawo ene la, le miaƒe dɔ nyui wɔwɔ, siwo wodze si azɔ ŋuti la, woakafu Mawu le kpɔkpɔɖaŋkeke la dzi.”—Petro I, 2:12.\n17. Aleke míate ŋu asrɔ̃ Yehowa ƒe lɔlɔ̃ kple dzigbɔgbɔ blewu, eye nukatae wòle be míasrɔ̃e?\n17 Yehowa ƒe dzigbɔgbɔ blewu ana ame miliɔn geɖe nakpɔ ɖeɖe. (Petro II, 3:9, 15) Ne míesrɔ̃ Yehowa ƒe lɔlɔ̃ kple dzigbɔgbɔ blewu la, míatsɔ dzigbɔɖi ayi Mawu Fiaɖuƒea ŋuti nyanyuia gbɔgblɔ dzi ahanɔ amewo fiam be woabɔbɔ ɖe Kristo ƒe Fiaɖuƒe dziɖuɖua te. (Mateo 28:18-20; Marko 13:10) Ne edzɔ be míetɔ te gbeƒãɖeɖe la, ɖeko wòanɔ abe ɖe míedi be míatso Yehowa ƒe dzigbɔgbɔ blewu dzi eye be míedze si tameɖoɖo si le eŋu, si nye be wòana amewo natrɔ dzime la o ene.—Romatɔwo 2:4.\n18. Gbe kae Paulo do ɖa ɖe Kolosetɔwo ta?\n18 Paulo ŋlɔ ɖe eƒe lɛta si wòɖo ɖe Kristotɔ siwo nɔ Kolose, le Asia Sue me be: “Eyata míawo hã, tso ŋkeke, si dzi míesee la, míedzudzɔ gbedodoɖa kple kukuɖeɖe ɖe mia ta o, bene eƒe lɔlɔ̃nu ƒe sidzedze nayɔ mi fũ le gbɔgbɔ ƒe nunya kple gɔmesese katã me, bene miazɔ alesi dze Aƒetɔ la hena eƒe ŋudzedze katã, miatse ku le dɔ nyui sia dɔ nyui wɔwɔ me, eye miatsi le sidzedze Mawu me, eye wòado ŋusẽ mi kple ŋusẽ katã le eƒe ŋutikɔkɔe ƒe ŋutete la nu hena dzidodo kple dzigbɔgbɔ blewu katã.”—Kolosetɔwo 1:9-11.\n19, 20. (a) Aleke míawɔ be míabu alesi Yehowa gakpɔtɔ le dzi gbɔm blewu la be enye dodokpɔ o? (b) Viɖe kawoe ado tso míaƒe dzigbɔgbɔ blewu me?\n19 Alesi Yehowa gakpɔtɔ le dzi gbɔm ɖi blewu manye dodokpɔ na mí o ne ‘eƒe lɔlɔ̃nu ƒe sidzedze’ si nye be “woaxɔ amewo katã, bene woava nyateƒe ƒe sidzedze la me” la ‘yɔ’ mí fũ. (Timoteo I, 2:4) ‘Míayi edzi anɔ ku tsem le dɔ nyui sia dɔ nyui wɔwɔ me,’ vevietɔ le gbeƒãɖeɖe “fiaɖuƒeŋutinya nyui sia” me. (Mateo 24:14) Ne míeyi dɔ sia wɔwɔ dzi nuteƒewɔwɔtɔe la, Yehowa ‘atsɔ ŋusẽwo katã ado ŋusẽ mí’ bene míate ŋu ‘ado dzi bliboe ahagbɔ dzi blewu le dzidzɔ me.’ Ne míewɔe alea la, ‘míazɔ alesi dze Yehowa,’ eye míakpɔ ŋutifafa si dona tsoa nyanya be míele ‘eŋu dzem bliboe’ me.\n20 Neva eme be míase susu si le megbe na Yehowa ƒe dzigbɔgbɔ blewu la gɔme bliboe. Mía ŋutɔwo ƒe ɖeɖekpɔkpɔ kple amesiwo ɖoa to míaƒe gbeƒãɖeɖe kple nufiafia ƒe ɖeɖekpɔkpɔ tae. (Timoteo I, 4:16) Ne míetu gbɔgbɔa ƒe kutsetsewo—lɔlɔ̃, dɔmenyonyo, dɔmekɔkɔ, dɔmefafa, kple ɖokuidziɖuɖu—ɖo la, akpe ɖe mía ŋu be míagbɔ dzi blewu le dzidzɔ me. Anɔ bɔbɔe na mí wu be míanɔ anyi le ŋutifafa me kple míaƒe ƒometɔwo kpakple mía nɔviŋutsu kple nɔvinyɔnu siwo le hamea me. Dzigbɔgbɔ blewu akpe ɖe mía ŋu hã be míagbɔ dzi ɖi na míaƒe dɔwɔhatiwo kple sukuhatiwo. Eye tameɖoɖo anɔ míaƒe dzigbɔgbɔ blewu ŋu, si anye nuvɔ̃wɔlawo xɔxɔ ɖe agbe kpakple dzigbɔgbɔ blewu ƒe Mawu, Yehowa, ŋuti kɔkɔ.\n^ mm. 10 Esi Biblia ŋuti nunyala Gordon D. Fee nɔ nu ŋlɔm tso nya si Paulo gblɔ be “lɔlɔ̃ la gbɔa dzi blewu, eƒe dɔme nyona” ŋu la, eŋlɔ be: “Le Paulo ƒe nufiafia me la, [dzigbɔgbɔ blewu kple dɔmenyonyo] tsi tre ɖi na mɔ eve siwo Mawu wɔ nu kple amegbetɔƒomeae (tsɔe sɔ kple Rom. 2:4). Le mɔ ɖeka nu la, Mawu ƒe dzidodo lɔlɔ̃tɔe dze le alesi meɖe dziku ɖe amegbetɔ ƒe aglãdzedze ŋu enumake o me; le mɔ bubu nu la, wokpɔa eƒe dɔmenyonyo le nublanuikpɔkpɔ gbogbo si wòɖe fia me. Eyatae nya si Paulo gblɔ le lɔlɔ̃ ŋu la dze egɔme kple nya eve siwo wòtsɔ ɖɔ Mawui me, eya amesi to Kristo dzi ɖee fia be yenye ɖokuidziɖula kple dɔmenyotɔ na amesiwo wòle be Mawu nadrɔ̃ fɔbuʋɔnui.”\n• Mɔ kawo nue Kristo nye dzigbɔgbɔ blewu ƒe kpɔɖeŋu wɔnuku le?\n• Nukae akpe ɖe mía ŋu be míatu dzigbɔgbɔ blewu ɖo?\n• Aleke dzigbɔgbɔ blewu kpena ɖe ƒometɔwo, Kristotɔwo ƒe ƒuƒoƒowo, kple hamemegãwo ŋui?\n• Aleke míaƒe dzigbɔgbɔ blewu aɖe vi na mía ŋutɔwo kple ame bubuwoe?\nEsi Yesu xaxa vevie gɔ̃ hã la, egbɔ dzi ɖi na eƒe nusrɔ̃lawo\nWoxlɔ̃ nu dzikpɔla Kristotɔwo be woaɖo dzigbɔgbɔ blewu ƒe kpɔɖeŋu nyui ɖi le nuwɔwɔ kple wo nɔviwo me\nNe míesrɔ̃ Yehowa ƒe lɔlɔ̃ kple dzigbɔgbɔ blewu la, míayi edzi anɔ gbeƒã ɖem nyanyuia\nPaulo do gbe ɖa be Kristotɔwo ‘nagbɔ dzi ɖi blewu le dzidzɔ me’\nƉoe Ɖe Amewo Ɖoe Ɖe Amewo ‘Mido Dzigbɔgbɔ Blewu’\nw01 11/1 axa 13-18\nÈhiã Dzitsinya si Wona Hehee\nDzɔ Wò Dzitsinya Ŋu\nYehowa Nye Dzigbɔgbɔ Blewu Ƒe Mawu\nNudzedziname Le Yehowa Subɔsubɔ Me\n“Mɔɖeɖe na Subɔsubɔhawo ƒe Ŋkeke”\n‘Yehowa ƒe Yayra—Eyae Wɔa Ame Kesinɔtɔe’\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA November 2001\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA November 2001\nGBETAKPƆXƆ—TATA SI MÍESRƆ̃NA November 2001


GBE BUBU Albanian Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Finnish Franse Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Papiamento (Curaçao) Polish Portuguese Romanian Samoan Setswana Shona Silozi Slovak Slovenian Spanish Sranantongo Swahili Thai Tsonga Turkish Ukrainian Urdu Vietnamese Zulu\nABE ALESI GLADYS ALLEN GBLƆE ENE\nNe woabiam ɣeaɖeɣi be, “Ne mɔnukpɔkpɔ asu asiwò nàgadze agbe gɔme ake ɖe, nukae nàtrɔ le ɖokuiwò ŋu hã?” Mate ŋu aɖo eŋu le nyateƒe me be, “Nyematrɔ naneke o!” Mina maɖe nusita mese le ɖokuinye me alea me.\nLE ƑE 1929 ƒe dzomeŋɔli, esime mexɔ ƒe eve la, nuteƒekpɔkpɔ wɔnuku aɖe su fofonye, Matthew Allen si. Exɔ agbalẽvi si nye Millions Now Living Will Never Die!, si Dukɔwo Dome Biblia Nusrɔ̃viwo, si nye alesi woyɔa Yehowa Ðasefowo ɣemaɣii, ta. Esi Papa xlẽ agbalẽa ƒe axa ʋɛ aɖewo ko la, egblɔ sesĩe be, “Esiae nye nyatakaka xɔasitɔ kekeake si mexlẽ kpɔ!”\nEma megbe kpuie la, Papa gaxɔ Biblia Nusrɔ̃viawo ƒe agbalẽ bubuwo. Enumake ete nusiwo srɔ̃m wònɔ la gbɔgblɔ na eƒe aƒelikawo katã. Gake Yehowa Ðasefowo ƒe hame aɖeke menɔ míaƒe kɔƒe nutoa me o. Esi Papa kpɔe be hadede edziedzi kple Kristotɔwo hiã ta la, ena ƒomea ʋu yi Orangeville, Ontario, Canada, le 1935 me, elabena hame le afima.\nƔemaɣiwo la, womedea dzi ƒo na ɖeviwo be woade hamea ƒe kpekpewo o; zi geɖe la, wonɔa gota nɔa fefem vaseɖe esime ame tsitsiwo kpã. Esia medzɔ dzi na Papa o. Ebui be, “Ne kpekpeawo nyo nam la, ke wonyo na vinyewo hã.” Eyata togbɔ be Papa nye ame yeye hã la, egblɔ na mía kple fonye Bob kpakple nɔvinyenyɔnu Ella kple Ruby be míawɔ ɖeka kple ame tsitsiawo le kpekpeawo me, eye míedena. Eteƒe medidi o, Ðasefo bubuwo hã ƒe viwo te dede. Kpekpewo dede kpakple nyaŋuɖoɖo va zu míaƒe agbenɔnɔ ƒe akpa vevi aɖe.\nPapa lɔ̃ Biblia ale gbegbe, eye mɔnu dodzidzɔname aɖe le esi si dzi wòtona wɔa Biblia me ŋutinyawo ƒe wɔwɔfia. To esiawo me la, ena nusɔsrɔ̃ veviwo tsi míaƒe dzi fẽawo me, siwo dzi megaɖoa ŋkui kple dzidzɔ kokoko. Wo dometɔ ɖeka si dzi meɖo ŋkui enye be Yehowa yraa amesiwo ɖoa toe la.\nPapa fia alesi míazã Biblia atsɔ aʋli míaƒe xɔse tae hã mí. Míewɔnɛ wònyea fefe. Papa agblɔ be, “Mexɔe se be ne meku la, mayi dziƒo. Fifia miɖee fiam be nyemele yiyi ge o.” Mía kple Ruby míediaa mawunyakpukpui siwo míazã atsɔ aɖee afia be nufiafia ma nye aʋatso le numekugbalẽ me. Ne míexlẽ mawunyakpukpui siwo ŋu míeke ɖo vɔ la, Papa gblɔna be, “Enyo ŋutɔ, gake eme mekɔ nam o kokoko.” Ale míegayia numekugbalẽa gbɔ ake. Esia yia edzi gaƒoƒo geɖe vaseɖe esime míaƒe ŋuɖoɖoa dze Papa ŋu. Ewɔe be mía kple Ruby míesu te nyuie te ŋu ɖea míaƒe dzixɔsewo me heʋlia míaƒe xɔse ta.\nAmegbetɔvɔvɔ̃ Dzi Ðuɖu\nTogbɔ be mexɔ hehe nyuie le aƒeme kple le hamea ƒe kpekpewo me hã la, enye nyateƒe be Kristotɔnyenye ƒe akpa aɖewo nɔ anyi si kpɔtɔ sesẽ nam kokoko. Abe sɔhɛ geɖewo ene la, medzɔa dzi nam be mato vovo tso ame bubuwo, vevietɔ nye sukuxɔmehatiwo gbɔ kura o. Nye xɔse ŋuti dodokpɔ gbãtɔ lɔ nusi míeyɔna be gbeƒãɖeɖe gbɔlɔlɔ ɖe eme.\nEƒe taɖodzinue nye be woana nɔviŋutsu kple nɔvinyɔnuwo ƒe ƒuƒoƒo aɖe nalé ʋuƒo siwo dzi woŋlɔ nuwo ɖo la ɖe asi azɔ blewu le dua me mɔ gã la dzi. Amesiame nya nɔvia le míaƒe dua, si me nɔlawo anɔ 3,000, me. Le gbeƒãɖeɖe gbɔlɔlɔ aɖe me la, melé ʋuƒo si dzi woŋlɔ ɖo be “Subɔsubɔhawo Nye Mɔ̃ Kple Ameflunu” ɖe asi nɔ flia megbe zɔm. Nye sukuhati aɖewo kpɔm, eye enumake wova ɖo fli ɖe megbenye nɔ duha si nye “Mawu Kpɔ Fia la Ta” dzim. Aleke mewɔ nui? Medo gbe ɖa vevie bia ŋusẽ be mayi edzi. Esi gbɔlɔlɔa wu enu mlɔeba la, mewɔ kaba yi Fiaɖuƒe Akpata me be matsɔ nye ʋuƒoa ana ahadzo ayi aƒeme. Gake amesi nɔ dɔa nu gblɔ nam be wogale gbɔlɔlɔ bubu gɔme dzem eye be yewohiã ame ɖeka be wòatsɔ ʋuƒo aɖe. Eyata megayi ake, eye nye gbedodoɖa me gasẽ ɖe edzi. Gake fifia ya ɖeɖi te nye sukuxɔmehatiwo ŋu eye wotrɔ yi aƒeme. Nye gbedodoɖa hena ŋusẽdodo va zu akpedagbedodoɖa!—Lododowo 3:5.\nƔeyiɣiawo katã ƒe subɔlawo va dzea míaƒe aƒeme ɣesiaɣi. Wonye dzidzɔmewo, eye woƒe anyinɔnɔ nyea dzidzɔ sɔŋ. Meɖo ŋku edzi be tso keke míaƒe ɖevime ke la, mía dzilawo ƒoa nu tso ɣeyiɣiawo katã ƒe subɔsubɔdɔa ŋu na mí be enye dɔ nyuitɔ kekeake míawɔ le agbeme.\nLe woƒe dzideƒonamea dzi wɔwɔ me la, medze ɣeyiɣiawo katã ƒe subɔsubɔdɔa gɔme le ƒe 1945 me. Emegbe meyi ɖakpe ɖe danye Ella, amesi nɔ mɔɖeɖedɔa wɔm le London, Ontario, ŋu. Afima la, wofia subɔsubɔdɔa ƒe akpa aɖe, si mesusu be nyemate ŋu awɔ gbeɖe o lam. Nɔviawo yia nuɖuɖudzraƒe siwo le dua me henɔa Gbetakpɔxɔ kple Consolation (si nye Nyɔ! fifia) mam na nuɖuƒea valawo tso kplɔ̃ ŋu yi kplɔ̃ ŋu. Dzidzɔtɔe la, Memleɖagbe ŋdɔe wowɔa dɔa, eyata kwasiɖa blibo nɔ asinye metsɔna doa gbe ɖa hena dzideƒo si matsɔ ayi! Dɔa menɔ bɔbɔe nam kura o, gake ewɔwɔ ɖe vi.\nGake mesrɔ̃ alesi matsɔ Consolation la ƒe tata tɔxɛ siwo ƒoa nu tso fu siwo wonɔ mía nɔvi siwo nɔ Nazi fuwɔamegaxɔwo me wɔm ŋu la ayi na Canadatɔ asitsala veviwo kple adzɔha gãwo ƒe tatɔwo. Esi ƒeawo va le yiyim la, mekpɔe dze sii be Yehowa kpena ɖe mía ŋu ɣesiaɣi, ne míenya ɖo ŋu ɖe eŋu hena ŋusẽdodo ko. Abe alesi Papa gblɔnɛ ɖaa ene la, Yehowa yraa amesiwo ɖoa to Eyama.\nYɔyɔ be Míava Subɔ le Quebec Dzi Wɔwɔ\nLe July 4, 1940 dzi la, woxe mɔ ɖe Yehowa Ðasefowo ƒe dɔ nu le Canada. Wova ɖe mɔxeɖenua ɖa emegbe, gake wogatia mía yome le Roma Katolikotɔwo ƒe nuto si nye Quebec me kokoko. Wowɔ ɖoɖo be míazã trakt si dzi woɖo tanya sesẽ aɖe ɖo be Quebec’s Burning Hate for God and Christ and Freedom Is the Shame of All Canada (Fu si Gbegbe Quebec Lé Mawu Kple Kristo Kpakple Ablɔɖe la Nye Ŋukpe na Canadatɔwo Katã) la atsɔ awɔ gbeƒãɖeɖedɔ tɔxɛe, ahe amewo ƒe susu ava funyafunya si wɔm wole mía nɔviwo le afima la dzi. Nathan H. Knorr, amesi nye Yehowa Ðasefowo ƒe Dziɖuha me tɔ, do go kple mɔɖela alafa geɖe le Montreal dugã me heɖe nusiwo ate ŋu ado tso dɔ si wɔ ge míala me na mí. Nɔviŋutsu Knorr gblɔ na mí be ne míelɔ̃ be míawɔ dɔa la, ke míkpɔ mɔ be woate ŋu alé mí ade game. Aleke nya mawo nye nyateƒee nye si! Le ɣeyiɣi aɖe me la, wolém zi 15 sɔŋ. Ne míeyina gbeadzi la, míekpɔa egbɔ be míetsɔ numeklɔti kple yiɖa ɖe asi godoo, ɖewohĩ míatsi game adɔ.\nGbã la, míewɔa dɔa akpa gãtɔ le zã me ale be ame geɖe ƒe ŋku naganɔ mía ŋu fũ o. Metsɔa trakt la ƒe ɖewo dea akplo aɖe si mekplana me hedoa awu ɖe edzi. Traktwo yɔa akploa tititi, si naa meɖia funɔ. Esia dea dzinye ne meɖo bɔs si yɔ be mayi anyigbamamaa me. Zi geɖe la, ŋutsuwo tsona le woƒe zikpui dzi na “funɔa” be wòanɔ anyi.\nEsi ɣeyiɣiwo va nɔ yiyim la, míete trakt mama dɔa wɔwɔ le ŋkeke me. Míegblẽa traktwo ɖe ʋɔtru etɔ̃ alo ene nu, eye míedzona yia anyigbamama bubu me. Ema de mía dzi zi geɖe. Gake ne Roma Katoliko sɔfo aɖe se be míeva nutoa me la, baba na mí. Gbeɖeka osɔfo aɖe na ameha aɖe si anɔ ame tsitsi 50 alo 60 kple ɖeviwo nɔ tomatos kple koklozi dam mí. Míesi ɖabe ɖe nɔvinyɔnu Kristotɔ aɖe ƒeme, afisi woɖo aba ɖe anyigba na mí míemlɔ ŋu ke.\nWohiã mɔɖelawo vevie be woaɖe gbeƒã na Fransegbedola siwo le Quebec, eyata le December 1958 me la, mía kple danye Ruby míete Fransegbea sɔsrɔ̃. Ema megbe la, woɖo mí ɖe Fransegbedolawo ƒe nuto geɖe me. Nuteƒekpɔkpɔ tɔxɛwo su mía si le teƒe ɖesiaɖe si woɖo mí ɖo. Le teƒe aɖe la, míeyina tso ʋɔtru nu yi ʋɔtru nu gaƒoƒo enyi gbesiagbe hena ƒe eve sɔŋ gake ame aɖeke medo ɖe mía ŋu o! Ðeko ameawo va hea ʋɔtrunuvɔa doa mo ɖa ko gahenɛ tuna. Gake míena ta o. Egbea la, hame eve le dzidzedze kpɔm le du ma me.\nYehowa Lé Mí Ðe Te le Nusianu Me\nMɔnukpɔkpɔ su mía si be míawɔ mɔɖela tɔxɛ dɔa le ƒe 1965 me. Le du aɖe si me míeɖawɔ mɔɖela tɔxɛ dɔa le me la, míeva se Paulo ƒe nya siwo woŋlɔ ɖe Timoteo I, 6:8 be: “Ne nunyiame kple avɔtata le mía si la, mina nusiawo nasɔ gbɔ na mí” la gɔme nyuie wu. Eva hiã be míazã ga kple beléle tɔxɛ be míate ŋu akpɔ míaƒe nuhiahiãwo gbɔ. Eyata míeɖea ga si míazã ɖe dzoxɔxɔ, xɔfetu, elektrik-kaɖi, kple nuɖuɖu ŋu dana ɖi. Ne míeɖe ga siawo katã da ɖi vɔ la, ke cent 25 ye susɔna na mí le ɣletia me míetsɔ wɔa nusi míedii.\nEsi ga menɔ mía si boo o ta la, gaƒoƒo ʋɛ aɖewo ko ƒe dzoxɔxɔ si anɔ míaƒe aƒeme le zãme ƒe fe koe míete ŋu xena. Eyata míaƒe xɔdɔme me mexɔa dzo gbɔa dzidzenu Celsius 15 ŋu o, eye wòfana wu ema zi geɖe. Ke gbeɖeka la, Ruby ƒe Biblia-nusrɔ̃viwo dometɔ ɖeka viŋutsu va srã mí kpɔ. Anya ɖagblɔe na dadaa be vuvɔ le mía wu ge, elabena tso gbemagbe la, eɖoa dɔlar ewo ɖe mí ɣleti sia ɣleti be míatsɔ adze amii bena míate ŋu azã dzoxɔxɔnamɔ̃a ɣesiaɣi. Míese le mía ɖokui me be nu hiã mí le naneke me o. Míenye kesinɔtɔwo o, gake agbemenuhiahiãwo sua mía si ɣesiaɣi. Míebui be nusianu si galolo wu esia la nye nunana. Aleke Psalmo 37:25 me nyawo nye nyateƒee nye si be: “Nyemekpɔ be, wogblẽ ame dzɔdzɔe ɖi, eye viawo ɖo abologbe kpɔ o”!\nTogbɔ be míedo go yometitiwo hã la, enye dzidzɔ nam be mekpɔ amesiwo mesrɔ̃ Biblia kplii la dometɔ geɖe va xɔ nyateƒe sidzedzea. Wo dometɔ aɖewo tsɔ ɣeyiɣiawo katã ƒe subɔsubɔdɔa wɔ woƒe agbemedɔe, si na dzi dzɔm etɔxɛe.\nAkɔkpekpe Kple Kuxi Yeyewo Dzidzedzetɔe\nDu yeye si me woɖo mí ɖo le ƒe 1970 enye Cornwall, Ontario. Anye ƒe ɖeka le míaƒe Cornwall ɖoɖo megbe la, Dada dze dɔ. Papa ya trɔ megbe le ƒe 1957 me, eye mía kple nɔvinyenyɔnu eveawo míeɖɔlina mía nɔewo le Dada dzi kpɔkpɔ me vaseɖe esime wòku le ƒe 1972 me. Mɔɖela vevi siwo nye míaƒe dɔwɔhatiwo, Ella Lisitza kple Ann Kowalenko, do alɔ mí lɔlɔ̃tɔe le ɣeyiɣi sia me. Wokpɔa míaƒe Biblia-nusrɔ̃viwo kple agbanɔamedzi bubuwo gbɔ ne míeli o. Aleke gbegbe Lododowo 18:24 me nyawo nye nyateƒee nye si be: “Xɔlɔ̃ aɖewo kuna ɖe ame ŋu wu ame nɔvi gɔ̃ hã”!\nLe nyateƒe me la, agbe sia me yɔ fũ kple kuxiwo. Le kpekpeɖeŋu siwo Yehowa nam lɔlɔ̃tɔe ta la, mete ŋu kpe akɔ kple wo. Megale ɣeyiɣiawo katã ƒe subɔsubɔdɔa dzi kple dzidzɔ kokoko. Bob, amesi ku le ƒe 1993 me la, wɔ mɔɖeɖedɔa ƒe 20 kple edzivɔ, siwo ƒe akpa aɖe enye ƒe 10 siwo me woa kple srɔ̃a Doll wowɔe le ɖekae. Daanye Ella, si trɔ megbe le October 1998 me, wɔ mɔɖeɖedɔa ƒe 30 kple edzivɔ, eye dzidzɔ nɔ eme ɖe mɔɖeɖedɔa ŋu ɣesiaɣi. Le ƒe 1991 me la, wokpɔe be kansa nɔ nɔvinyenyɔnu Ruby ŋu. Ke hã ezã ŋusẽ sue si nɔ esi tsɔ ɖe gbeƒã nyanyuiae. Ekpɔtɔ nye dzidzɔme vaseɖe esime wòku le September 26, 1999 ƒe ŋdime. Togbɔ be ŋutilãmenɔvinyɔnuwo megale asinye o hã la, gbɔgbɔ me nɔviŋutsu kple nɔvinyɔnuwo ƒe ƒome si kpena ɖe ŋunye be megakpɔa dzidzɔ ya le asinye.\nNe metrɔ megbe lé ŋku ɖe nye agbe ŋu la, nukae matrɔ? Nyemeɖe srɔ̃ kpɔ o, gake wotsɔ dzila lɔ̃amewo, nɔviŋutsu ɖeka, kple nɔvinyɔnu siwo tsɔ nyateƒea ɖo nɔƒe gbãtɔ le woƒe agbeme la yramee. Mele mɔ kpɔm be eteƒe madidi o makpɔ wo katã le tsitretsitsia me. Mele alesi papa akpla asi kɔ namee kple dzidzɔvi si dada afa ne míekpla asi kɔ na mía nɔewo sesĩe la kpɔm le susu me ɖaa. Ella, Ruby, kple Bob anɔ kpo tim kple dzidzɔ.\nHafi ɣemaɣi nava la, eganye nye didi kokoko be mazã lãmesẽ kple ŋusẽ si susɔ nam atsɔ akafu Yehowa ahade bubu eŋu. Ɣeyiɣiawo katã ƒe mɔɖeɖedɔa nye dɔ nyui aɖe si ŋu viɖe geɖe le. Ele ko abe nya si hakpala la gblɔ le amesiwo zɔna le Yehowa ƒe mɔwo dzi ŋu ene be: “Woayra wò, tɔwò me nyo.”—Psalmo 128:1, 2.\nPapa lɔ̃ Biblia vevie. Efia mí alesi míazãe atsɔ aʋli míaƒe xɔse tae\nMiame yi ɖusime: Ruby, nye, Bob, Ella, Dada, kple Papa le ƒe 1947 me\nŊgɔgbefli, tso miame yi ɖusime: Nye, Ruby, kple Ella le Nutome Gã Takpekpe aɖe me, ƒe 1998\nƉoe Ɖe Amewo Ɖoe Ɖe Amewo “Nyematrɔ Naneke O!”\nw02 9/1 axa 25-29


Marko 6 | Biblia Le Internet Dzi | Xexe Yeye Gɔmeɖeɖe (1984)\n6 Eye wòdzo le afi ma heva wo de, eye eƒe nusrɔ̃lawo kplɔe ɖo. 2 Esi sabat ɖo la, ete nufiafia le ƒuƒoƒe la; eye ame siwo nɔ to ɖomee la dometɔ akpa gãtɔ lulu hegblɔ be: “Afi kae ŋutsu sia kpɔ nu siawo tsoe? Eye nu ka tae wòle be woatsɔ nunya sia gbegbe ana ŋutsu sia, eye woanɔ ŋusẽdɔ siawo gbegbe wɔm to eƒe asi dzi? 3 Alo menye Maria ƒe vi si nye atikpala lae nye esia, eye wònye Yakobo kple Yosef kple Yuda kpakple Simon nɔviŋutsu oa? Eye menye nɔvianyɔnuwoe nye esiawo le mía dome oa?” Eye wòzu nukikli na wo. 4 Gake Yesu yi edzi gblɔ na wo be: “Wodea bubu nyagblɔɖila ŋu le afi sia afi, negbe le wo de, eƒe ƒometɔwo kple ye ŋutɔ ƒemetɔwo dome koe womebunɛ le o.” 5 Eya ta mete ŋu wɔ ŋusẽdɔ aɖeke le afi ma o, negbe dɔnɔ ʋɛ aɖewo dzi ko wòda asi ɖo, heda gbe le wo ŋu. 6 Le nyateƒe me la, woƒe dzimaxɔse la wɔ mo yaa nɛ. Eye wòyi ɖato kɔƒe siwo le nuto ma me godoo va kpe la me, hele nu fiam. 7 Azɔ eyɔ ame wuieveawo, eye wòte wo dɔdɔ eveveve, eye wòte ŋusẽnana wo ɖe gbɔgbɔ makɔmakɔwo dzi. 8 Azɔ hã, ede se na wo be woagatsɔ naneke ɖe asi hena mɔzɔzɔa o, negbe atizɔti ko, woagatsɔ abolo alo nuɖuɖukotoku o, eye akɔbliga aɖeke naganɔ woƒe gabutuwo me hã o, 9 ke boŋ be woado afɔkpa, eye woagado awu eve ɖe woƒe awuwo te o. 10 Egagblɔ na wo hã be: “Afi sia afi si miage ɖe aƒe aɖe me le la, minɔ afi ma, va se ɖe esime miadzo le teƒe ma. 11 Eye ne miele dzodzom le afi sia afi si womexɔ mi alo ɖo to mi le o la, miʋuʋu ke le miaƒe afɔwo ŋuti ɖe anyi wòanye ɖaseɖiɖi na wo.” 12 Eya ta wodze mɔ yi ɖaɖe gbeƒã, bene amewo natrɔ dzi me; 13 eye wonɔ gbɔgbɔ vɔ̃ geɖewo nyam nɔ go dom, eye wonɔ ami sim na dɔnɔ geɖewo henɔ gbe dam le wo ŋu. 14 Ke eva ɖo Fia Herodes ƒe to me, elabena Yesu ƒe ŋkɔ ɖi hoo, eye amewo nɔ gbɔgblɔm be: “Wofɔ Yohanes amenyrɔɖetsimela tso ame kukuwo dome, eye ema tae ŋusẽdɔwo le eme vam to edzi ɖo.” 15 Gake ame bubuwo nɔ gbɔgblɔm be: “Eliya ye.” Bubuwo hã be: “Nyagblɔɖilae wònye abe nyagblɔɖilawo dometɔ ɖeka ene.” 16 Gake esi Herodes see la, ete gbɔgblɔ be: “Yohanes si nu metso ta le la, eyae nye esia wofɔ ɖe tsitre.” 17 Elabena Herodes ŋutɔ dɔ ame wova lé Yohanes, eye woblae de gaxɔ me le nɔvia Filipo srɔ̃ Herodia ta, elabena exɔe ɖe. 18 Elabena Yohanes gblɔ na Herodes enuenu be: “Se meɖe mɔ na wò be nàxɔ nɔviwò srɔ̃ aɖe o.” 19 Ke Herodia lée ɖe dɔ me, eye wònɔ didim be yeawui, gake mete ŋui o. 20 Elabena Herodes nɔ vɔvɔ̃m na Yohanes, le esi wònya be ame dzɔdzɔe kple ame kɔkɔe wònye ta; eye wòkpɔa eta dedie. Eye ne eɖo to se eƒe nyawo vɔ la, menyaa nu si wòawɔ o, ke hã eyi edzi nɔ eƒe nyawo sem dzidzɔtɔe. 21 Gake mɔnukpɔkpɔa va gbeɖeka, esi Herodes ɖo fiẽnuɖukplɔ̃ aɖe le eƒe dzigbeŋkeke dzi na eƒe amegãwo kple aʋafiagãwo, kple Galilea me ŋkutawo. 22 Eye Herodia sia vinyɔnuvi va ɖu ɣe wòdze Herodes kple ame siwo nɔ kplɔ̃ ŋu kplii la ŋu. Fia la gblɔ na nyɔnuvi la be: “Bia nu sia nu si nèdi lam, eye mana wò.” 23 Ɛ̃, eka atam nɛ gblɔ be: “Nu sia nu si nàbiam la, mana wò, va se ɖe nye fiaɖuƒea ƒe afã dzi.” 24 Eye wòdo go yi ɖagblɔ na dadaa be: “Nu kae wòle be mabia?” Egblɔ nɛ be: “Yohanes amenyrɔɖetsimela ƒe ta.” 25 Enumake wòɖe abla va fia la gbɔ hebia nu si wòdi, gblɔ be: “Medi be nàtsɔ Yohanes Amenyrɔɖetsimela ƒe ta de agba me nam fifi laa.” 26 Togbɔ be ete ɖe fia la dzi vevie hã la, medi be yeagbe enana o, le atam siwo wòka, kple ame siwo nɔ kplɔ̃a ŋu kplii, la ta. 27 Eya ta fia la dɔ eŋudzɔsrafo ɖeka ɖa enumake, hede se nɛ be wòatsɔ eƒe ta avae. Eye wòyi ɖatso ta le enu le gaxɔa me, 28 eye wòtsɔ eƒe ta ɖe agba me vae, eye wòtsɔe na nyɔnuvia, eye nyɔnuvia tsɔe yi na dadaa. 29 Esi eƒe nusrɔ̃lawo see la, wova tsɔ eƒe kukua, eye woɖii ɖe ŋkuɖodziyɔdo aɖe me. 30 Eye apostoloawo ƒo ƒu ɖe Yesu gbɔ, eye wogblɔ nu siwo katã wowɔ eye wofia la nɛ. 31 Eye wògblɔ na wo be: “Miva, ne míawo ɖeɖe míayi teƒe aɖe si ame aɖeke mele o, ne míaɖi ɖe eme vie.” Elabena ame geɖewo nɔ vavam henɔ dzodzom, eye womekpɔ vovo aɖu nu teti gɔ̃ hã o. 32 Eya ta woɖo tɔdziʋua, eye woawo ɖeɖe wodze mɔ yina teƒe aɖe si ame aɖeke mele o. 33 Gake amewo kpɔ wo esime wodzo yina, eye ame geɖewo see, eye woto afɔ ƒu du tso duawo katã me yi afi ma, eye woɖo do ŋgɔ na wo. 34 Eye esi wòɖi go la, ekpɔ ameha gã aɖe, gake woƒe nu wɔ nublanui nɛ, elabena wonɔ abe alẽ siwo nu kplɔla aɖeke mele o la ene. Eye wòte nu geɖewo fiafia wo. 35 Ke zã nɔ dodom azɔ, eye eƒe nusrɔ̃lawo va egbɔ hede asi gbɔgblɔ me nɛ be: “Teƒe tsoaboe afi sia nye, eye zã hã le dodom. 36 Ðe asi le wo ŋu, ne woadzo ayi agbleta kple kɔƒe siwo ƒo xlã mí la me, ne woaɖadi nane aƒle aɖu.” 37 Ke eɖo eŋu na wo be: “Mia ŋutɔwo mina nu wo woaɖu.” Ke wogblɔ nɛ be: “Ðe míayi aɖaƒle abolo denario alafa eve nu na ameawo be woaɖua?” 38 Egblɔ na wo be: “Abolo nenie le mia si? Miyi miakpɔe ɖa!” Esi woyi gbɔ la, wogblɔ nɛ be: “Wo ame atɔ̃, kple tɔmelã eve.” 39 Eye wògblɔ na ameawo be woanɔ anyi ɖe gbe mumu la dzi le hatsotso hatsotso me. 40 Eye wonɔ anyi hatsotso hatsotso, ɖewo alafa, ɖewo blaatɔ̃. 41 Azɔ esi wòtsɔ abolo atɔ̃awo kple tɔmelã eveawo la, efɔ mo dzi kpɔ dziƒo, yra ɖe wo dzi, eye wòŋe aboloawo me hete wo tsɔtsɔ na eƒe nusrɔ̃lawo, be woatsɔ wo aɖo ameawo kɔme; eye wòma tɔmelã eveawo me na wo katã. 42 Ale wo katã woɖu nu ɖi ƒo; 43 eye woƒo kakɛawo nu ƒu, woyɔ kusi wuieve, tɔmelãawo ya mele eme o. 44 Ke ŋutsu siwo ɖu aboloawo la ƒe xexlẽme nɔ akpe atɔ̃. 45 Eye enumake wòƒoe ɖe eƒe nusrɔ̃lawo nu be woaɖo tɔdziʋua adze ŋgɔ ayi Betsaida, le ƒua ƒe go kemɛ dzi, esime ye ŋutɔ yeaɖe asi le ameha la ŋu. 46 Gake esi wòdo hedenyuie na wo vɔ la, eyi ɖe to aɖe dzi be yeado gbe ɖa. 47 Esi fiẽsi ɖo la, tɔdziʋu la ɖo ƒu la titina, gake eya ɖeka susɔ ɖe godzi. 48 Eye esi wòkpɔ be ʋua kuku nɔ sesẽm na wo, elabena ya ƒo va le wo kpem la, le zã ƒe ŋudzɔɣi enelia* me la, ezɔ to ƒua dzi gbɔna wo gbɔ; gake ewɔ abe ɖe wòdi be yeato wo ŋu ene. 49 Esi woƒe ŋku klii wònɔ ƒua dzi zɔm la, wobia wo ɖokuiwo be: “Drɔ̃e ye loo alo nu ŋutɔŋutɔe?” Eye wodo ɣli sesĩe. 50 Elabena wo katã wokpɔe, eye dzika tso wo ƒo. Gake eƒo nu kpli wo enumake, eye wògblɔ na wo be: “Milé dzi ɖe ƒo, nyee; migavɔ̃ o.” 51 Eye wòge ɖe tɔdziʋua me le wo gbɔ, eye ya la dzudzɔ ƒoƒo. Eye woƒe nu ku ŋutɔ, 52 elabena womese nu si aboloawo fia gɔme o, eye womete ŋu le nuwo gɔme sem o kokoko. 53 Eye esi wova ɖi go la, wova ɖo Genezaret, eye wotɔ ʋua ɖe afi ma lɔƒo. 54 Gake esi wodo go le ʋua me teti ko la, amewo kpɔe dze sii, 55 eye wolé du tsɔ yi nutoa me godoo, eye wote dɔnɔwo kɔkɔ ɖe abawo dzi va afi si wose be ele. 56 Eye afi sia afi si wòayi le kɔƒewo, alo duwo, alo agbletawo la, wokɔa dɔnɔwo va dana ɖe asiwo me,* eye woɖea kuku nɛ be woaka asi eƒe awutoga teti ko ŋu. Eye ame ale si nu kaa asi eŋu la, hayana.


Tenɔnɔ Ðe Nya Vɔ̃wo Nu | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Fon Franse Georgian German Greek Gun Haitian Creole Hausa Hebrew Hiligaynon Hindi Hindi (Roman) Hungarian Iban Icelandic Igbo Iloko Indonesian Italian Japanese Kazakh Kazakh (Arabic) Kiluba Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Moore Myanmar Norwegian Nzema Pangasinan Papiamento (Aruba) Papiamento (Curaçao) Polish Portuguese Portuguese (Portugal) Punjabi Romanian Russian Samoan Sepedi Serbian Serbian (Roman) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Tetun Dili Thai Tiv Tsonga Turkish Turkmen Ukrainian Vietnamese Waray-Waray Xhosa Yoruba Zulu\nNya vɔ̃wo dzɔna ɖe ame sia ame dzi. Biblia gblɔ be: “Dziɖuɖu le duɖimekeke me mele afɔ ɖeablɛ me ɣesiaɣi o, . . . elabena azãgbe kple nuɖiɖeame li na wo katã.” (Nyagblɔla 9:11) Esia nye nyateƒe le sɔhɛ aɖewo siwo dzi nya vɔ̃wo dzɔ ɖo hã gome. Aleke wowɔ te ŋu nɔ te ɖe nya vɔ̃wo nu? Se wo dometɔ eve aɖewo ƒe ŋutinyawo ɖa.\nDzinyelawo gbe wo nɔewo esime mexɔ ƒe 14.\nNyemexɔe se be dzinyelawo le wo nɔewo gbem ŋutɔŋutɔ o, ewɔ nam abe ɖeko tɔnye di be yeaɖe ye ɖokui ɖe aga vie ene. Elɔ̃ nɔnye ŋutɔ, ke nu ka tae wòdzo le egbɔ ɖo? Nu ka tae wòadzo le gbɔnye ɖo?\nEsesẽna nam be maɖo dze tso nu si nɔ dzɔdzɔm la ŋu na ame aɖe. Medi be maɖe nya mawo katã ɖa le susu me. Dzi kuam vevie, gake nye ŋutɔ nyemenyana ɣeaɖewoɣi hã o. Metsia dzimaɖi vevie, eye alɔ̃ menya dɔna nam o.\nEsi mexɔ ƒe 19 la, kansa wu nɔnye. Tsi metoa nye kplii dome o.\nEnye nyateƒe be ete ɖe dzinye vevie esi dzinyelawo gbe wo nɔewo, gake nɔnye ƒe ku ya gbã dzi nam ale gbegbe. Mekpɔ fa nam o. Alɔ̃ meganya dɔna nam kura o, eye megatsia dzimaɖi kokoko.\nGake mekpɔe be nu geɖewo li mate ŋu awɔ tso nɔnɔmea ŋu. Le kpɔɖeŋu me, Lododowo 18:1 xlɔ̃ nu mí tso ame ɖokui ɖeɖe ɖe aga ŋu, eye mewɔ ɖe aɖaŋuɖoɖo ma dzi.\nEye esi wònye Yehowa Ðasefoe menye ta la, medzea agbagba xlẽa míaƒe Biblia-srɔ̃gbalẽ dedziƒonameawo. Agbalẽ siawo dometɔ aɖe si kpe ɖe ŋunye esime dzinyelawo nɔ wo nɔewo gbem lae nye Nya Siwo Sɔhɛwo Biana Ƒe Ŋuɖoɖo Vavãwo, ele yevugbe me. Meɖo ŋku edzi be mexlẽ Babla 2 lia ƒe nyati si nye: “Ðe Mate Ŋu Akpɔ Dzidzɔ Le Dzila Ðeka Ƒe Dzikpɔkpɔ Tea?”\nBiblia me nya vevi siwo kpena ɖe ŋunye menɔa te ɖe nye dzimaɖitsitsia nu la dometɔ ɖekae nye esi dze le Mateo 6:25-34. Le kpukpui 27 lia me la, Yesu bia be: “Mia dometɔ kae li, si ne ele dzimaɖi tsim la, wòate ŋu atsɔ abɔklugui * ɖeka akpe ɖe eƒe agbenɔƒe ŋu?”\nNya vɔ̃wo dzɔna ɖe mí katã dzi, gake mesrɔ̃e le nɔnye ƒe kpɔɖeŋua me be ale si míenɔa te ɖe wo nui la le vevie. Eto nu geɖe me. Atsuƒe gblẽ nɛ, eye wòdze dɔ aɖe si womate ŋu ada o. Gake le wo katã me la, dzi meɖe le eƒo o, eye xɔse sẽŋu gakpɔtɔ nɔ esi va se ɖe eƒe kugbe. Nyemaŋlɔ nu siwo wòfiam tso Yehowa ŋu la be gbeɖe o.\nBu nya sia ŋu: Aleke Biblia kple Biblia-srɔ̃gbalẽwo xexlẽ ate ŋu akpe ɖe ŋuwò nànɔ te ɖe nya vɔ̃wo nu?—Psalmo 94:19.\nEsi mexɔ ƒe 17 la, mekpɔ tɔnye ƒe ku teƒe. Tɔnye ƒe kue nye nya vɔ̃ gãtɔ kekeake si dzɔ ɖe dzinye kpɔ. Nye dzi gbã gudugudu.\nEwɔna nam be meku ŋutɔŋutɔ o, menye tɔnyee nye ema wotsyɔ avɔa na o. Megblɔna na ɖokuinye be, ‘Ele fɔfɔ ge etsɔ.’ Gbɔgblɔ bu ɖem.\nYehowa Ðasefowoe nye kple dzinyelawo míenye, eye míaƒe hametɔwo kpe ɖe mía ŋu ale gbegbe esi tɔnye ku. Wona nuɖuɖu mí, wova nɔa mía gbɔ, eye womegblẽa mí ɖi o, eye wowɔ esia ɣeyiɣi didi aɖe. Woƒe kpekpeɖeŋu siawo katã gaɖo kpe edzi nam be Kristotɔ vavãwoe Yehowa Ðasefowo nye.—Yohanes 13:35.\nMawunyakpukpui aɖe si de dzi ƒo nam ŋutɔ lae nye 2 Korintotɔwo 4:17, 18. Egblɔ be: “Togbɔ be ɣeyiɣi vi aɖe ƒe xaxa si nu mesẽ o koe wònye hã la, ehea ŋutikɔkɔe gã mavɔ si ƒoa nu sia nu ta sãsãsã la vanɛ na mí; esi míenana míaƒe ŋkuwo nɔa nu siwo wokpɔna la ŋu o, ke boŋ nu siwo womekpɔna o la ŋu. Elabena nu siwo wokpɔna la nɔa anyi ɣeyiɣi vi aɖe ko, ke nu siwo womekpɔna o ya nɔa anyi tegbee.”\nMawunyakpukpuia ƒe akpa mamlɛtɔa wɔa dɔ ɖe dzinye ŋutɔ. Ɣeyiɣi vi aɖe ƒe nu koe tɔnye ƒe fukpekpea nye, gake nu siwo ƒe ŋugbe Mawu do be yeawɔ na mí le etsɔme ya anɔ anyi tegbee. Tɔnye ƒe kua na megbugbɔ ŋku lé ɖe nye agbenɔnɔ ŋu hetrɔ asi le nye agbemetaɖodzinuwo hã ŋu.\nBu nya sia ŋu: Aleke nya vɔ̃ dzɔɖeamedzi ate ŋu ana be ame nagbugbɔ ŋku alé ɖe eƒe agbemetaɖodzinuwo ŋu?—1 Yohanes 2:17.\n^ mm. 14 Abɔklugui nye nudzidzenu, eye abɔklugui ɖeka anɔ abe sentimeta 45 ene.\nÐe nàlé ɖokuiwò be nàgaxa nu oa, alo anyo be nàxa nu?\nƉoe Ɖe Amewo Ɖoe Ɖe Amewo Aleke Mawɔ Anɔ Te Ðe Nya Vɔ̃wo Nu?


Woɖe Apostoloawo Le Gaxɔ Me | Biblia Me Ŋutinya\nKPƆ mawudɔla si ʋu gaxɔ ƒe ʋɔawo la ɖa. Amesiwo ɖem wòle la nye Yesu ƒe apostolowo. Na míakpɔ nusi dzɔ hafi wode wo gaxɔ me la ɖa.\nƔeyiɣi kpui aɖe koe nye esia tso esime wokɔ gbɔgbɔ kɔkɔea ɖe Yesu ƒe nusrɔ̃lawo dzi. Ke nusi va dzɔe nye si: Gbeɖeka ŋdɔ, Petro kple Yohanes woyina gbedoxɔ me le Yerusalem. Ŋutsu aɖe si nye bunɔ eƒe agbe me katã la nɔ anyi ɖe ʋɔtrua nu. Gbesiagbe la, wokɔnɛ dana ɖe afima be wòabia ga le amesiwo yina gbedoxɔa me la si. Esi wòkpɔ Petro kple Yohanes la, ebia be woana nane ye. Nukae apostoloawo awɔ?\nWotɔ hekpɔ nublanuitɔ la. Petro gblɔ be: ‘Ga aɖeke mele asinye o, gake nusi le asinye la, mana wò. Le Yesu ƒe ŋkɔ me la, tsi tre nàzɔ azɔli!’ Petro lé ŋutsu la ƒe nuɖusi, eye wòti kpo enumake hede asi azɔlizɔzɔ me. Esi ameawo kpɔ esia la, ewɔ nuku na wo, eye dzi dzɔ wo ŋutɔ le nukunu sia ta.\nPetro gblɔ be: ‘Mawu, amesi fɔ Yesu tso ame kukuwo dome la ƒe ŋusẽ mee míewɔ nukunu sia le.’ Esi eya kple Yohanes wonɔ nu ƒom la, subɔsubɔhakplɔla aɖewo va do. Dzi ku wo, elabena Petro kple Yohanes le gbɔgblɔm na ameawo be wofɔ Yesu tso ame kukuwo dome. Eyata wolé wo hede wo gaxɔ me.\nEsi ŋu ke la, subɔsubɔhakplɔlawo wɔ takpekpe gã aɖe. Wokplɔ Petro kple Yohanes kple amesi ŋu woda gbe le la vɛ. Subɔsubɔhakplɔlawo bia be: ‘Ameka ƒe ŋusẽ mee miewɔ nukunu sia le?’\nPetro gblɔ na wo be, Mawu, amesi fɔ Yesu tso ame kukuwo dome la ƒe ŋusẽ mee. Nunɔlawo menya nusi woawɔ o, elabena womate ŋu asẽ nu be nukunu sia dzɔ vavã o. Eyata wode se na apostoloawo be womagaƒo nu tso Yesu ŋu azɔ o, eye woɖe asi le wo ŋu.\nEsi ŋkekeawo nɔ yiyim la, apostoloawo nɔ gbeƒãɖeɖe dzi tso Yesu ŋuti henɔ dɔ dam na dɔlélawo. Nukunu siawo ƒe nya kaka de didiƒe. Eyata, ameha siwo tso du, siwo ƒo xlã Yerusalem me la gɔ̃ hã kplɔ dɔlélawo vɛ na apostoloawo be woada dɔ na wo. Esia na subɔsubɔhakplɔlawo ʋã ŋu, eyata wolé apostoloawo hede wo gaxɔ me. Gake womenɔ afima eteƒe didi o.\nLe zã me la, Mawu ƒe dɔla ʋu gaxɔ ƒe ʋɔ la abe alesi nàte ŋu akpɔe le afisia ene. Mawudɔla la gblɔ be: ‘Miyi miatsi tre ɖe gbedoxɔ la me, eye mianɔ nya la gbɔgblɔ dzi na amewo.’ Esi ŋu ke eye subɔsubɔhakplɔlawo dɔ amewo ɖo ɖe gaxɔa me be woakplɔ apostoloawo vɛ la, womeli o. Emegbe la, wokpɔ wo wole nu fiam le gbedoxɔ me, eye wokplɔ wo va Ʋɔnudrɔ̃ƒegã lae.\nSubɔsubɔhakplɔlawo gblɔ be: ‘Míede se na mi vevie be miagafia nu tso Yesu ŋu azɔ o. Gake mieyɔ Yerusalem fũ kple miaƒe nufiafia la.’ Ke apostoloawo ɖo ŋu be: ‘Ele be míaɖo to Mawu abe dziɖula ene wu amewo.’ Eyata woyi edzi fia “nyanyui” la le afima. Ðe ema menye kpɔɖeŋu nyui aɖe, si yome míadze oa?\nDɔwɔwɔwo ta 3 vaseɖe 5.


GBE BUBU Albanian Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga German Greenlandic Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Tahitian Telugu Thai Tiv Tshiluba Tsonga Turkish Twi Ukrainian Urdu Vietnamese Zulu\nBIBLIA gblɔe eme kɔ ƒã be enye Mawu ƒe lɔlɔ̃nu be “woaxɔ amewo katã, bene woava nyateƒe ƒe sidzedze la me.” (Timoteo I, 2:4) Amesiwo si mɔnukpɔkpɔ mesu wose nyanyuia o hena ƒe geɖe le esem fifia! Le Latvia, abe xexeame ƒe akpa bubuwo ke ene la, amesiwo xɔ ƒe vovovowo eye wotso teƒe vovovowo le to ɖom gbedasia, abe alesi nuteƒekpɔkpɔ siwo gbɔna la ɖee fia ene.\n• Le Rēzekne, si nye du aɖe si le ɣedzeƒe Latvia la, vidada aɖe kple via nyɔnuvi ƒewuivi bia nyɔnu aɖe le ablɔdzi be wòafia mɔ yewo. Esi nyɔnua, si wova nya emegbe be enye Yehowa Ðasefo la, fia mɔa wo vɔ la, ekpe wo be woava Ðasefowo ƒe kpekpe.\nEsi mawusubɔsubɔ dzɔa dzi na vidadaa kple vianyɔnuvia siaa ta la, wotso nya me be yewoayi kpekpea. Esi wonɔ mɔa dzi yina la, woɖoe be ne yewokpɔ numanyomanyo aɖe le afima la, yewoatrɔ adzo enumake. Gake kpekpea vivi wo nu ale gbegbe be dzodzo megava tame na wo kura o. Wolɔ̃ be woasrɔ̃ Biblia kpli yewo eye wote kpekpeawo dede edziedzi. Le ɣleti etɔ̃ ko megbe la, woɖee fia be yewodi be yewoakpɔ gome le gbeƒãɖeɖedɔa me eye wole mɔ kpɔm be yewoaxɔ nyɔnyrɔ.\n• Le ɣetoɖoƒe-du aɖe me le Latvia la, Ðasefo aɖe do go Anna, si xɔ ƒe 85, amesi ɖe ɖetsɔleme ŋutɔŋutɔ fia eye wòlɔ̃ be woasrɔ̃ Biblia kpli ye. Vianyɔnu kple ƒometɔ bubuwo tsi tre ɖe eŋu vevie. Gake Anna meɖe mɔ tsitretsiɖeŋu ma alo ƒe geɖe xɔxɔ kple lãmesẽ madeamedzi xe mɔ nɛ wòdzudzɔ Biblia sɔsrɔ̃ o.\nGbeɖeka Anna gblɔ na vianyɔnua be yele nyɔnyrɔ xɔ ge. Anna ƒe vinyɔnua ɖo eŋu nɛ be: “Ne èxɔ nyɔnyrɔ la, maɖo wò ɖe ame tsitsiwo dzikpɔƒe.” Gake vɔvɔ̃doname sia meɖe dzi le Anna ƒo o. Le eƒe lãmemasẽmasẽ ta la, wonyrɔe le eya ŋutɔ ƒe aƒeme.\nAleke Anna vinyɔnua wɔ nu ɖe nusia ŋui? Eƒe nɔnɔme trɔ, eye wòɖa nu tɔxɛ aɖe na dadaa le nyɔnyrɔxɔxɔa megbe. Emegbe ebia dadaa be, “Esi nèxɔ nyɔnyrɔ fifia ɖe, aleke nèse le ɖokuiwò me?” Aleke Anna ɖo eŋui? “Abe amesi wodzi yeyee ene!”\n• Le December 1998 la, Ðasefo eve do go Soviet Union srafomegã aɖe si xɔ dzudzɔ le dɔme. Esi wòxɔe se be Wɔla aɖe li ta la, elɔ̃ be woasrɔ̃ Biblia kpli ye, eye srɔ̃a hã va wɔ ɖeka kplii le nusɔsrɔ̃a me emegbe. Wowɔ ŋgɔyiyi kabakaba eye eteƒe medidi o wova zu gbeƒãɖela maxɔnyɔnyrɔwo. Le dzomeŋɔli si kplɔe ɖo me la, asrafomegã la xɔ nyɔnyrɔ. Alesi srɔ̃tɔ siawo lɔ̃ gbɔgbɔmenuwo vevie la nye dzideƒo na hamea me tɔwo katã. Gakpe ɖe eŋu la, wokpe asi ɖe aƒe aɖe si le afima la dzadzraɖo ŋu wòzu Fiaɖuƒe Akpata nyui aɖe.\nƉoe Ɖe Amewo Ɖoe Ɖe Amewo Latvia le To Ðom Nyanyui La\nw01 2/1 axa 8


GBE BUBU Albanian Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Ga German Hiligaynon Hungarian Igbo Indonesian Italian Japanese Korean Lithuanian Malagasy Malayalam Mizo Moore Ossetian Papiamento (Curaçao) Portuguese Romanian Setswana Shona Silozi Slovak Slovenian Sranantongo Swahili Tatar Thai Tsonga Turkish Ukrainian Urdu Vietnamese Zulu\n“Minɛ míalɔ̃e, elabena etre mí lɔlɔ̃!”—YOHANES I, 4:19.\n1, 2. (a) Nukatae enyanya be wolɔ̃ mí le vevie ɖo? (b) Ameka ƒe lɔlɔ̃e míehiã na wu?\nALEKE wòle vevie be nànya be wolɔ̃ wòe? Lɔlɔ̃ naa amegbetɔwo kpɔa dzidzedze tso woƒe vidzĩme va ɖo woƒe tsitsime. Èkpɔ alesi dzi dzɔa vidzĩi ne dadaa kɔe ɖe akɔ lɔlɔ̃tɔe kpɔa? Zi geɖe la, nuka kee ɖale dzɔdzɔm o, ne vidzĩa nya kpɔ dadaa ƒe nukomo ko la, eɖea dzi ɖi eye eƒe dzi dzea eme le dada si lɔ̃e la ƒe asi me. Alo èɖo ŋku alesi nènɔ le sɔhɛmenɔɣi sesẽ mawo me la dzia? (Tesalonikatɔwo I, 2:7) Ɣeaɖewoɣi la, mànya nusi tututu dim nèle alo alesi tututu sem nèle le ɖokuiwò me o, ke hã aleke enyanya be ye fofo kple ye dada lɔ̃ ye la nɔ vevie enye si! Ðe nyanya be yeate ŋu atsɔ yeƒe kuxi alo nyabiabia ɖesiaɖe ayi wo gbɔe menye kpekpeɖeŋu na wò oa? Le nyateƒe me, nusiwo hiã vevie le míaƒe agbemeŋkekewo katã me dometɔ ɖekae nye be woalɔ̃ mí. Lɔlɔ̃ sia ɖoa kpe edzi be asixɔxɔ le mía ŋu.\n2 Enye nyateƒe be ame dzilawo ƒe lɔlɔ̃ mavɔ wɔa akpa aɖe le ame ƒe tsitsi kple dadasɔ me. Ke hã kakaɖedzi si anɔ mía si be míaƒe Dziƒofofo Yehowa lɔ̃ mí la gale vevie kura wu hena míaƒe gbɔgbɔ me kple seselelãme ƒe nyonyo. Anɔ eme be dzila siwo tsɔa ɖe le eme na ame nyateƒe menɔ magazine sia xlẽla aɖewo si o. Ne aleae wòle le gowòme la, ke lé dzi ɖe ƒo. Ne dzilawo ƒe lɔlɔ̃ mede edeƒe o alo meli kura o gɔ̃ hã la, Mawu ƒe nuteƒewɔwɔ ƒe lɔlɔ̃ xɔna na ame.\n3. Aleke Yehowa ka ɖe eƒe lɔlɔ̃ na eƒe amewo dzi na woe?\n3 Yehowa ɖee fia to eƒe nyagblɔɖila Yesaya dzi be vidada ate ŋu “aŋlɔ” via maɖino “be,” gake ye ya yemaŋlɔ yeƒe amewo be o. (Yesaya 49:15) Nenema ke Dawid gblɔ kakaɖedzitɔe be: ‘Ne fofonye kple danye gblẽm ɖi la, Yehowa axɔm.’ (Psalmo 27:10) Aleke gbegbe nya siawo naa kakaɖedzi amee nye si! Nɔnɔme ka mee nèɖale o, ne èɖe adzɔgbe na Yehowa Mawu la, ele be naɖo ŋku edzi ɣesiaɣi be eƒe lɔlɔ̃ na wò ƒo amegbetɔ ɖesiaɖe ƒe lɔlɔ̃ na wò ta!\nMinɔ Mawu ƒe Lɔlɔ̃ la Me\n4. Aleke woka ɖe Mawu ƒe lɔlɔ̃ dzi na ƒe alafa gbãtɔ me Kristotɔwoe?\n4 Ɣekaɣie nye zi gbãtɔ si nèva nya nu tso Yehowa ƒe lɔlɔ̃ ŋu? Ðewohĩ wò nya de sɔsɔ ge kple ƒe alafa gbãtɔ me Kristotɔwo tɔ. Paulo ƒe lɛta si wòŋlɔ ɖo ɖe Romatɔwo ƒe ta 5 lia ƒo nu tso alesi nuvɔ̃wɔla siwo te wo ɖokui ɖa tso Mawu gbɔ tsã la wɔ va nya nu tso Yehowa ƒe lɔlɔ̃ ŋu wònya se ŋutɔ. Míexlẽ le kpukpui 5 lia me be: “Wotrɔ Mawu ƒe lɔlɔ̃ la kɔ ɖe míaƒe dziwo me to Gbɔgbɔ kɔkɔe, si wona mí la dzi.” Paulo gblɔ kpee le kpukpui 8 lia me be: “Mawu ɖe ye ŋutɔ ƒe lɔlɔ̃, si wòtsɔ lɔ̃ mí la fia bena, esime míeganye nuvɔ̃wɔlawo la, Kristo ku ɖe mía ta.”\n5. Aleke nèwɔ va kpɔ ŋudzedze ɖe alesi gbegbe Mawu ƒe lɔlɔ̃ loloe ŋu?\n5 Le mɔ ma ke nu la, esime wotsɔ Mawu ƒe Nya ƒe nyateƒea vɛ na wò eye nèxɔ edzi se la, Yehowa ƒe gbɔgbɔ kɔkɔea te dɔwɔwɔ le wò dzi me. Esia wɔe be nèva nɔ ŋudzedze kpɔm ɖe nu gã si Yehowa wɔ esime wòdɔ Via si gbɔ melɔ̃a nu le o ɖa be wòva ku ɖe tawò la ŋu. Eyata Yehowa kpe ɖe ŋuwò nènya alesi gbegbe wòlɔ̃a ameƒomeae. Esi nèva kpɔe be togbɔ be wodzi wò nenye nuvɔ̃me si te ɖa tso Yehowa gbɔ hã la, eʋu mɔ ɖi be amegbetɔwo nate ŋu azu ame dzɔdzɔewo eye mɔkpɔkpɔ nasu wo si be woanɔ agbe mavɔ la, ɖe mewɔ dɔ ɖe dziwò oa? Ðe lɔlɔ̃ na Yehowa meɖo mewò oa?—Romatɔwo 5:10.\n6. Nukatae míate ŋu ase le mía ɖokui me ɣeaɖewoɣi be mía kple Yehowa dome didi?\n6 Esi Fofowò si le dziƒo ƒe lɔlɔ̃ he wò eye nèwɔ asitɔtrɔ le wò agbe ŋu be wò nu nadze eŋu la, ètsɔ wò agbe ɖe adzɔgbe na Mawu. Fifia nèle ŋutifafa me kple Mawu. Gake ɖe nèsenɛ le ɖokuiwò me ɣeaɖewoɣi be ye kple Yehowa dome didia? Esia ate ŋu adzɔ ɖe mía dometɔ ɖesiaɖe dzi. Gake ɖo ŋku edzi ɣesiaɣi be Mawu metrɔna o. Alesi ɣe si ƒe keklẽ ɖoa anyigba dzi ɣesiaɣi nu metsina o la, nenemae eƒe lɔlɔ̃ hã nu metsina gbeɖe o. (Maleaxi 3:6; Yakobo 1:17) Ke míawo ya míate ŋu atrɔ—ne eganye hena ɣeyiɣi kpui aɖe hã. Ne anyigbaa le totrom la, viviti dona ɖe ɣletinyigbaa ƒe afã. Nenema ke ne míetrɔ ɖa tso Mawu gbɔ vie gɔ̃ hã la, míate ŋu ase le mía ɖokui me be mía kplii dome ƒomedodoa me megasẽ o. Nukae míate ŋu awɔ atsɔ aɖɔ nɔnɔme ma ɖo?\n7. Aleke ɖokuimedzodzro ate ŋu akpe ɖe mía ŋu be míanɔ Mawu ƒe lɔlɔ̃ la mee?\n7 Ne míese le mía ɖokui me be dometsotso aɖe va mía kple Mawu ƒe lɔlɔ̃a dome la, ele be míabia mía ɖokui se be: ‘Ðe mele Mawu ƒe lɔlɔ̃ la bum nu tsɛa? Vivivi la, ɖe metrɔ ɖa le mɔ aɖe nu tso Mawu gbagbe si si lɔlɔ̃ le la gbɔ, hele eɖem fia le mɔ vovovowo nu be megbɔdzɔ le xɔse mea? Ðe meda susu ɖe “ŋutilã ƒe nuwo” dzi le esi teƒe be madae ɖe “gbɔgbɔ me nuwo” dzia?’ (Romatɔwo 8:5-8; Hebritɔwo 3:12) Ne míete ɖe aga le Yehowa ŋu la, míate ŋu awɔ afɔɖeɖe aɖɔ nuwo ɖo, be míagava nɔ ƒomedodo kplikplikpli si me dzidzɔ le me kplii. Yakobo xlɔ̃ nu mí be: “Mite ɖe Mawu ŋu, eye wòate ɖe mia ŋu.” (Yakobo 4:8) Wɔ ɖe Yuda ƒe nya siawo dzi be: “Lɔlɔ̃tɔwo . . ., mitu mia ɖokui ɖe miaƒe xɔse kɔkɔe, si ƒo wo katã ta la dzi, eye mido gbe ɖa le Gbɔgbɔ kɔkɔe la me, eye midzra mia ɖokui ɖo le Mawu ƒe lɔlɔ̃ la me.”—Yuda 20, 21.\nNɔnɔmewo ƒe Tɔtrɔ Megblẽa Naneke le Mawu ƒe Lɔlɔ̃ Ŋu O\n8. Tɔtrɔ kawoe ate ŋu ava míaƒe agbe me kpata?\n8 Tɔtrɔ geɖe vaa míaƒe agbe me le nuɖoanyi sia me. Fia Salomo gblɔ be “azãgbe kple nuɖiɖeame li na [mí] katã.” (Nyagblɔla 9:11) Míaƒe agbe ate ŋu trɔ keŋkeŋ le zã ɖeka me. Lãmesẽ anɔ mía si egbea, eye etsɔ míate ŋu adze dɔ vevie. Egbea adze abe ɖe míaƒe dɔwɔɖui li ke ene, eye etsɔ ko dɔa nagblẽ. Ku ate ŋu akplɔ míaƒe lɔlɔ̃tɔ aɖe adzoe le vome. Kristotɔwo ate ŋu anɔ ŋutifafa me le dukɔ aɖe me hena ɣeyiɣi aɖe, eye le vome ko yometiti sesẽ aɖe nava wo dzi. Ðewohĩ woatso mía nu aʋatsotɔe si awɔe be woawɔ nu madzɔmadzɔwo ɖe mía ŋu. Ẽ, agbe mele dedie o alo kakaɖedzi blibo mele eŋu o.—Yakobo 4:13-15.\n9. Nukatae wòanyo be míade ŋugble le Romatɔwo ta 8 lia ƒe akpa aɖewo ŋu?\n9 Ne nu wɔnublanuiwo dzɔ ɖe mía dzi la, míate ŋu ase le mía ɖokui me be wogblẽ mí ɖi, ahanɔ ebum gɔ̃ hã be lɔlɔ̃ si le Mawu si na mí dzi ɖe kpɔtɔ. Esi nusiawo te ŋu dzɔna ɖe mí katã dzi ta la, anyo be míade ŋugble le apostolo Paulo ƒe akɔfanamenya siwo woŋlɔ ɖe Romatɔwo ta 8 lia me ŋu nyuie. Kristotɔ siwo wotsɔ gbɔgbɔ si ami nae woŋlɔ nya mawo na. Ke hã gɔmeɖose siwo le eme la sɔ na alẽ bubuawo me tɔwo, amesiwo zu Mawu xɔlɔ̃wo le esi wobu wo ame dzɔdzɔewo ta abe alesi Abraham hã nyee do ŋgɔ na Kristotɔwo ŋɔli ene.—Romatɔwo 4:20-22; Yakobo 2:21-23.\n10, 11. (a) Nya kawoe futɔwo tsɔna ɖe Mawu ƒe amewo ŋu ɣeaɖewoɣi? (b) Nukatae nutsotso siawo mewɔa nu boo aɖeke le Kristotɔwo ŋu o?\n10 Xlẽ Romatɔwo 8:31-34. Paulo bia be: “Ne Mawu le mía dzi la, ameka atsi tre ɖe mía ŋutii?” Enye nyateƒe be Satana kple eƒe xexe vɔ̃ɖia tsi tre ɖe mía ŋu. Futɔwo atso mía nu aʋatsotɔe, le dukɔ siwo me míele ƒe ʋɔnudrɔ̃ƒewo kura gɔ̃ hã. Wotsɔ nya ɖe dzila Kristotɔ aɖewo ŋu be wolé fu wo viwo le esi womeɖe mɔ be woazã atikewɔmɔnu aɖe si tsi tre ɖe Mawu ƒe se ŋu na wo o alo esi womeɖea mɔ na wo be woakpɔ gome le trɔ̃subɔlawo ƒe azãɖuɖuwo me o ta. (Dɔwɔwɔwo 15:28, 29; Korintotɔwo II, 6:14-16) Wobu fɔ Kristotɔ wɔnuteƒe bubuwo madzemadzee be wonye aglãdzelawo le esi wogbe be yewomawu yewo havi amegbetɔwo le aʋagbedzi alo akpɔ gome le dunyahehe me o ta. (Yohanes 17:16) Tsitretsiɖeŋula aɖewo to nyakakamɔnuwo dzi kaka aʋatsonyawo tso Yehowa Ðasefowo ŋu, hetso wo nu aʋatsotɔe be wonye vivimeha vɔ̃ɖi.\n11 Gake mègaŋlɔ be o be le apostoloawo ƒe ŋkekea me la, wogblɔ be: “Wogblɔ nya ɖe kɔmamã sia ŋuti le afisiafi.” (Dɔwɔwɔwo 28:22) Ðe aʋatsonutsotsowo te ŋu wɔa nane ŋutɔŋutɔa? Mawue nɔa te ɖe Kristotɔ vavãwo ƒe Kristo ƒe tafevɔsa dzixɔxɔse dzi bua wo be wonye ame dzɔdzɔewo. Nukatae Yehowa magalɔ̃ amesiwo dea ta agu nɛ la o esi wòtsɔ nu xɔasitɔ kekeake si wòate ŋu ana—Via si gbɔ melɔ̃a nu le o—na ɖe wo ta megbe? (Yohanes I, 4:10) Fifia si wofɔ Kristo ɖe tsitre tso ame kukuwo dome eye wotsɔe ɖo Mawu ƒe nuɖusi me la, exɔna na Kristotɔwo vevie. Amekae ate ŋu atsi tre ɖe alesi Kristo xɔna na eyomedzelawoe ŋu wòasɔ alo atɔ gbe ʋɔnu dzɔdzɔe si Mawu drɔ̃na na eƒe ame wɔnuteƒewo wòadze edzi? Ame aɖeke meli o!—Yesaya 50:8, 9; Hebritɔwo 4:15, 16.\n12, 13. (a) Nɔnɔme alo nuwɔna kawoe mate ŋu ama mí ɖa tso Mawu ƒe lɔlɔ̃ la gbɔ o? (b) Taɖodzinu ka tae Satana hea nɔnɔme sesẽwo vaa mía dzi ɖo? (d) Nukatae Kristotɔwo ɖua dzi godoo?\n12 Xlẽ Romatɔwo 8:35-37. Le mía ŋutɔwo megbe la, ɖe ame alo nu bubu aɖe gali si ate ŋu ama mí ɖa tso Yehowa kple Via, Kristo Yesu, ƒe lɔlɔ̃ la gbɔa? Satana adi be yeazã yeƒe dɔwɔla siwo le anyigba dzi atsɔ anɔ fu ɖem na Kristotɔwoe. Le ƒe alafa siwo va yi me la, woti mía nɔviŋutsu kple nɔvinyɔnu Kristotɔwo yome vevie le dukɔ geɖe me. Le teƒe aɖewo egbea la, gakuxi sesẽwo dzea ŋgɔ mía nɔviwo gbesiagbe. Dɔ wua wo dometɔ aɖewo vevie alo nudodo boo aɖeke menɔa wo si o. Taɖodzinu ka tae Abosam le nɔnɔme sesẽ siawo hem vɛ? Eƒe tameɖoɖoa ƒe akpa aɖee nye be yeaɖe dzi le amewo ƒo woagatsɔ subɔsubɔ vavã ana Yehowa o. Satana di be yeana míaxɔe ase be Mawu ƒe lɔlɔ̃ la nu fa. Gake nenemae nyaa lea?\n13 Abe Paulo, amesi yɔ nya tso Psalmo 44:23, ene la, míesrɔ̃ Mawu ƒe Nya si woŋlɔ la. Míese egɔme be Mawu ƒe ŋkɔa tae nusiawo dzɔna ɖe mí eƒe “alẽwo” dzi ɖo. Elɔ Mawu ƒe ŋkɔa ŋutikɔkɔ kple eƒe dziɖulanyenye taʋiʋli ɖe eme. Nya vevi siawo tae Mawu ɖe mɔ ɖe tetekpɔwo ŋu ɖo, menye be megalɔ̃a mí tae o. Aleke ke nɔnɔmeawo sesẽe o wona kakaɖedzi mí be lɔlɔ̃ si le Mawu si na eƒe amewo, kple mía dometɔ ɖesiaɖe la, metrɔ o. Ne míelé míaƒe nuteƒewɔwɔ me ɖe asi la, aleke ke wòadze abe ɖe woɖu mía dzi ene o, azu dziɖuɖu na mí boŋ. Kakaɖedzi be Mawu ƒe lɔlɔ̃ nu metsina gbeɖe o doa ŋusẽ mí heléa mí ɖe te.\n14. Nukatae Paulo ka ɖe Mawu ƒe lɔlɔ̃ dzi togbɔ be Kristotɔwo akpe nɔnɔme sesẽwo ƒe fu hã?\n14 Xlẽ Romatɔwo 8:38, 39. Nukae na Paulo ka ɖe edzi be naneke mate ŋu ama Kristotɔwo ɖa tso Mawu ƒe lɔlɔ̃ la gbɔ o? Ðikeke mele eme o be Paulo ŋutɔ ƒe nuteƒekpɔkpɔwo esime wònɔ subɔsubɔdɔa wɔm lae do ŋusẽ eƒe kakaɖedzi be nɔnɔme sesẽwo mate ŋu agblẽ lɔlɔ̃ si le Mawu si na mí dome o. (Korintotɔwo II, 11:23-27; Filipitɔwo 4:13) Gakpe ɖe eŋu la, Paulo nya nu tso Yehowa ƒe tameɖoɖo mavɔwo kple alesi wòwɔ nu kple Eƒe amewo va yi ŋu. Ðe ku gɔ̃ hã ate ŋu aɖu lɔlɔ̃ si le Mawu si na amesiwo subɔe nuteƒewɔwɔtɔe la dzia? Kura o! Nuteƒewɔla siwo ku la ayi edzi anɔ Mawu ƒe susu debliboa me, eye afɔ wo ɖe tsitre le eƒe ɣeyiɣi ɖoɖi dzi.—Luka 20:37, 38; Korintotɔwo I, 15:22-26.\n15, 16. Yɔ nusiwo mate ŋu ana Mawu nadzudzɔ esubɔla wɔnuteƒewo lɔlɔ̃ gbeɖe o la dometɔ aɖewo.\n15 Nyadzɔɖeamedzi ka kee míado goe le agbe si li egbea me—eɖanye afɔku si gblẽ nu le mía ŋu, dɔlémafɔ, alo ganyawo ƒe nugbegblẽ le ame ŋu—o, naneke mate ŋu agblẽ lɔlɔ̃ si le Mawu si na eƒe amewo me o. Mawudɔla sẽŋuwo, abe mawudɔla sẽto si va zu Satana ene, mate ŋu akpɔ ŋusẽ ɖe Yehowa dzi be wòagalɔ̃ esubɔla siwo tsɔ wo ɖokui kee la o. (Hiob 2:3) Dziɖuɖuwo ate ŋu axe mɔ ɖe Mawu subɔlawo nu, ade wo gaxɔ me, awɔ funyafunya wo ahayɔ wo be “xexe sia me aɖukpodzinuwo” faa. (Korintotɔwo I, 4:13) Fuléle si dukɔwo hena vɛ alea ate ŋu aƒoe ɖe amegbetɔwo nu be woatsi tre ɖe mía ŋu, gake ema meƒonɛ ɖe xexeame katã ƒe Dziɖulagã la nu be wòagblẽ mí ɖi o.\n16 Esi míenye Kristotɔwo ta la, mele be míavɔ̃ nusi Paulo yɔ be ‘nusi li fifi’—si nye nudzɔdzɔwo, nɔnɔmewo, kple nuwɔna siwo le fifi nuɖoanyi sia me—alo ‘nusiwo ava dzɔ’ le etsɔme la dometɔ aɖeke be ate ŋu agblẽ Mawu kple eƒe amewo dome ƒomedodo me o. Togbɔ be ŋutilã me kple gbɔgbɔ me ŋusẽwo aho aʋa ɖe mía ŋu hã la, Mawu ƒe nuteƒewɔwɔ ƒe lɔlɔ̃ alé mí ɖe te. Abe alesi Paulo te gbe ɖe edzi ene la, ‘kɔkɔƒe alo gogloeƒe’ gɔ̃ hã metsia Mawu ƒe lɔlɔ̃ nu o. Ẽ, nusianu si adi be yeaɖe dzi le mía ƒo, alo nusianu si le didim be yeakpɔ ŋusẽ ɖe mía dzi, dometɔ aɖeke mate ŋu ama mí ɖa tso Mawu ƒe lɔlɔ̃ la gbɔ o; eye nuwɔwɔ bubu aɖeke mate ŋu ado kplamatse Wɔla la kple esubɔla wɔnuteƒewo dome ƒomedodo o. Mawu ƒe lɔlɔ̃ nu metsina gbeɖe o; eli tegbee.—Korintotɔwo I, 13:8.\nNa Mawu ƒe Amenuveve nanɔ Vevie na Wò Tegbee\n17. (a) Nukatae Mawu ƒe lɔlɔ̃ ƒe amesinɔnɔ “nyo wu agbe”? (b) Aleke míeɖenɛ fiana be míekpɔa ŋudzedze ɖe Mawu ƒe amenuveve ŋui?\n17 Aleke Mawu ƒe lɔlɔ̃ le vevie na wòe? Ðe nèsena le ɖokuiwò me abe Dawid, amesi ŋlɔ be: “Elabena wò amenuveve nyo wu agbe; nye nuyiwo akafu wò. Ekema makafu wò le nye agbe me katã, eye mawu nye asiwo dzi le wò ŋkɔ me” la enea? (Psalmo 63:4, 5) Le nyateƒe me la, ɖe nane li si xexe sia me ƒe agbenɔnɔ ate ŋu ana si nyo wu Mawu ƒe lɔlɔ̃ kple xɔlɔ̃wɔwɔ si me nuteƒewɔwɔ lea? Le kpɔɖeŋu me, ɖe dɔwɔɖui si hea ga geɖe vɛ nyo wu tomefafa kple dzidzɔ si ƒomedodo kplikplikpli me nɔnɔ kple Mawu hena vɛa? (Luka 12:15) Kristotɔ aɖewo dze ŋgɔ nugbegbe le Yehowa gbɔ loo alo ku ƒe tiatiawɔwɔ. Ema dzɔ ɖe Yehowa Ðasefo geɖe dzi le Nazi ƒe fuwɔamegakpɔwo me le Xexemeʋa II me. Mía nɔvi Kristotɔwo dometɔ akpa gãtɔ tiae be yewoanɔ Yehowa ƒe lɔlɔ̃a me eye wolɔ̃ faa be yewoaku ne ehiã. Kakaɖedzi ate ŋu anɔ amesiwo nɔa Mawu ƒe lɔlɔ̃a me nuteƒewɔwɔtɔe si be ana etsɔme mavɔ si xexeame mate ŋu ana o la yewo. (Marko 8:34-36) Gake nusiwo wòlɔ ɖe eme la de ŋgɔ wu agbe mavɔ nɔnɔ ko.\n18. Nukatae agbe mavɔ nɔnɔ dzroa ame ale gbegbe?\n18 Togbɔ be míate ŋu anɔ agbe tegbee Yehowa manɔmee o hã la, te kpɔ nàkpɔ alesi agbenɔnɔ wòadidi Wɔla la manɔmee anɔ ɖa le susu me. Viɖe aɖeke manɔ eme o eye tameɖoɖo vavã aɖeke manɔ eŋu o. Yehowa na dɔ si naa dzidzeme eƒe amewo be woawɔ le ŋkeke mamlɛ siawo me. Eyata míate ŋu aka ɖe edzi be ne Yehowa, Tameɖola Gã la, na agbe mavɔ la, eme ayɔ fũ kple nu dodzidzɔname siwo ŋu viɖe le be míasrɔ̃ ahawɔ. (Nyagblɔla 3:11) Afika kee míasrɔ̃ nu ase ɖo le ƒe akpe siwo le ŋgɔ me o, míase “Mawu ƒe kesinɔnuwo kple nunya kple sidzedze [si] me goglo” la me awu enu gbeɖe o.—Romatɔwo 11:33.\nFofo la Lɔ̃a Mi\n19. Kakaɖedzi kae Yesu Kristo na eƒe nusrɔ̃lawo hafi dzo?\n19 Le Yesu ƒe fiẽ mamlɛa kple eƒe apostolo 11 wɔnuteƒeawo le Nisan 14, 33 M.Ŋ. dzi me la, egblɔ nya geɖe tsɔ do ŋusẽ wo ɖe nusi nɔ ŋgɔ la ŋu. Wo katã wonɔ anyi kple Yesu le eƒe tetekpɔwo me, eye woawo ŋutɔ wose alesi wòlɔ̃ wòe la le wo ɖokui me. (Luka 22:28, 30; Yohanes 1:16; 13:1) Emegbe Yesu gaka ɖe edzi na wo be: “Fofoa ŋutɔ lɔ̃a mi.” (Yohanes 16:27) Aleke nya mawo anya kpe ɖe nusrɔ̃lawo ŋu be woakpɔ lɔlɔ̃ si le woƒe Dziƒofofoa si na woe enye si!\n20. Nukae nèɖo kplikpaa be yeawɔ, eye nuka dzie nàte ŋu aka ɖo?\n20 Amesiwo le agbe egbea la dometɔ geɖe tsɔ ƒe geɖe subɔ Yehowa nuteƒewɔwɔtɔe. Ðikeke mele eme o be hafi nuɖoanyi vɔ̃ɖi sia nawu enu la, míagadze ŋgɔ tetekpɔ geɖewo. Mègana tetekpɔ alo fukpekpe siawo nana nàke ɖi nuteƒewɔwɔ ƒe lɔlɔ̃ si le Mawu si na wò la gbeɖe o. Míate ŋu adzudzɔ gbetete ɖe nyateƒenya sia dzi o: lɔlɔ̃ le Yehowa si na wò. (Yakobo 5:11) Mina mía dometɔ ɖesiaɖe míayi edzi awɔ míatɔ sinua ahanɔ Mawu ƒe sewo dzi wɔm nuteƒewɔwɔtɔe. (Yohanes 15:8-10) Mina miazã mɔnukpɔkpɔ ɖesiaɖe atsɔ akafu eƒe ŋkɔ. Mina míana tame si míeɖo be míayi edzi anɔ tetem ɖe Yehowa ŋu le gbedodoɖa kple eƒe Nya sɔsrɔ̃ me la me nagasẽ ɖe edzi. Nuka kee etsɔme ahe vɛ o, ne míedze agbagba ɖesiaɖe wɔ nusi dzea Yehowa ŋu la, míanɔ ŋutifafa me eye kakaɖedzi anɔ mía si ɖe eƒe lɔlɔ̃ si nu metsina o la ŋu bliboe.—Petro II, 3:14.\n• Be míate ŋu ada asɔ le gbɔgbɔ me kple seselelãme gome la, ameka ƒe lɔlɔ̃e míehiã vevie wu?\n• Nukawoe mate ŋu ana Yehowa nadzudzɔ esubɔlawo lɔlɔ̃ gbeɖe o?\n• Nukatae Yehowa ƒe lɔlɔ̃ na mí “nyo wu agbe”?\nNe míese le mía ɖokui me be míete ɖa tso Mawu ƒe lɔlɔ̃ ŋu la, míate ŋu adze agbagba aɖɔ nuwo ɖo\nPaulo nya nusitae wonɔ eyome tim ɖo\nƉoe Ɖe Amewo Ɖoe Ɖe Amewo Amekae Ama Mí Atso Mawu Ƒe Lɔlɔ̃ Gbɔ?\nw01 10/15 axa 12-16


GBE BUBU Afrikaans Albanian Amharic Arabic Armenian Bashkir Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Igbo Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Polish Portuguese Quechua (Ayacucho) Quechua (Cuzco) Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tetun Dili Thai Tigrinya Tok Pisin Tsonga Turkish Twi Ukrainian Vietnamese Xhosa Yoruba Zulu\n“Kesinɔnu ame tsɔna ɖea eƒe agbe, ke hiãtɔ ya mesea ŋɔdzidoname aɖeke o.”—LODODOWO 13:8.\nTOGBƆ be viɖe aɖewo le kesinɔtɔnyenye me hã la, ɣeaɖewoɣi la afɔku le eme, vevietɔ le míaƒe ɣeyiɣi sesẽ siawo me. (2 Timoteo 3:1-5) Le dukɔ aɖewo me la, fiafiwo kple adzodalawo tea ŋu léa kesinɔtɔwo, siwo dometɔ aɖewo nyea modzakatsaɖila siwo ƒe dzedzeme fia be alɔme le wo si, eye woxea fe na amelélaawo hafi woɖea asi le wo ŋu.\nNyadzɔdzɔgblɔlawo gblɔ tso dukɔ madeŋgɔ aɖe ŋu be: “Adzoblasuwo, nu fitifiti wɔlawo kple amelélawo de mama hotsuitɔwo kple koliawo dome. Dzɔla siwo ŋu tuwo nɔna la dzɔa nuɖuɖudzraƒe gãwo ŋu, hotsuitɔwo dea gaviwo woƒe gliwo ta, wodea eletrik-kaɖi gãwo kple nukpɔmɔ̃wo woƒe aƒewo ŋu eye woxɔa aƒeŋudzɔlawo hã.” Nenema ko wòle le dukɔ geɖewo hã me.\nGake Biblia gblɔ be, “hiãtɔ ya mesea ŋɔdzidoname aɖeke o.” Nu kae nàwɔ be nunya sia naɖe vi na wò? Ne èle nuto aɖe si me nu vlo wɔlawo kple ŋutasẽlawo le me alo èle mɔ zɔ ge ayi teƒe mawo godzi la, wò nuwɔna megana amewo nàsusui be gatɔe nènye o. Bu wò nudodowo kple wò nunɔamesi siwo nàtsɔ ɖe asi le ame dome, vevietɔ nunɔamesi siwo ahe amewo ƒe susu ava dziwò bɔbɔe la ŋu. Lododowo 22:3 gblɔ be: “Nunyala kpɔa dzɔgbevɔ̃e, eye wòɣlaa eɖokui; ke ame bebewu dea ta eme, eye akpɔ etɔnua.”\nNunya si le Biblia me ɖe ale si gbegbe mía Wɔlaa tsɔ ɖe le eme na mí la fia. Edi be míanɔ dedie. Nyagblɔla 7:12 gblɔ be nunya sia “doa vɔvɔli” alo kpɔa ame ta, eye wòléa “ame si si wòle la ƒe agbe ɖe te.”\nXlẽ nu si Biblia gblɔ tso eɖokui ŋu.\nƉoe Ɖe Amewo Ɖoe Ɖe Amewo Nunya Si Kpɔa Ame Ta


Biblica® Se aɖeke mebla Biblia zazã o Agbenya La™ Rut 1\nElimelek kple Naomi ʋu yi Moabnyigba dzi\n1 Le esime ʋɔnudrɔ̃lawo nɔ Israel dzi ɖum la, dɔ va to ɖe anyigba la dzi. Ŋutsu aɖe si tso Efraim ƒe to la me, tso Betlehem le Yudanyigba dzi la ʋu kple srɔ̃a kple viawo yi ɖanɔ Moabnyigba dzi. 2 Ŋutsu la ŋkɔe nye Elimelek, srɔ̃a ŋkɔe nye Naomi, eye wo viŋutsu eveawo ŋkɔwoe nye Maxlon kple Kilion. Wonye Efraimtɔwo tso Betlehem, Yuda heʋu va Moabnyigba dzi, eye wonɔ afi ma.\n3 Elimelek, Naomi srɔ̃ ku, eye wòsusɔ Naomi kple via ŋutsu eveawo. 4 Viŋutsu eve siawo ɖe Moab nyɔnuwo; ɖeka ŋkɔe nye Orpa, eye evelia ŋkɔe nye Rut. Esi wonɔ afi ma abe ƒe ewo ene la, 5 Maxlon kple Kilion hã ku, ale wòsusɔ wo dada Naomi ko; srɔ̃ kple vi aɖeke meganɔ esi o.\nRut ku ɖe lɔ̃xoa Naomi ŋu\n6 Azɔ Naomi ɖoe be yeatrɔ ayi ɖe aƒe le Israelnyigba dzi, elabena ese le Moab be Yehowa gave Israelviwo nu, ale be woƒe agblemenukuwo ganyo. 7 Eya ta eya kple lɔ̃xoyɔvi eveawo dzra ɖo hedze mɔ ɖo ta aƒe.\n8 Ke esi wonɔ mɔa dzi yina la, Naomi trɔ eƒe susu, eye wògblɔ na lɔ̃xoyɔvi eveawo be, “Mitrɔ miayi aƒe le mia dzilawo gbɔ. Yehowa nave mia nu abe ale si miewɔ nyui na mia srɔ̃wo kple nye ŋutɔ ene. 9 Yehowa ŋutɔ nana be mia dometɔ ɖe sia ɖe nakpɔ dzidzeme le srɔ̃ŋutsu bubu ƒe aƒe me.”\nNaomi gbugbɔ nu na wo, eye wofa avi hehehe. 10 Wogblɔ na Naomi be, “Míakplɔ wò ɖo ayi wò ƒometɔwo gbɔ.”\n11 Ke Naomi gblɔ na wo be, “Vinyenyɔnuwo, mitrɔ dzo. Nu ka ta miayi kplim ɖo? Ɖe mate ŋu adzi viŋutsuwo na mi miaɖea? 12 Vinyenyɔnuwo, mitrɔ yi miaƒe aƒe me. Ne mesusu be mɔkpɔkpɔ gale asinye, eye meɖe srɔ̃ zã sia me, eye medzi viŋutsuwo hã la, 13 ɖe mialala va se ɖe esime woatsia? Ɖe mianɔ anyi srɔ̃maɖemaɖee va se ɖe ɣe ma ɣia? Ao, vinyenyɔnuwo, ele veyem na mi wu miawo ŋutɔ gɔ̃ hã, elabena Yehowa do asi ɖe gbɔnye!”\n14 Wogade asi avifafa me. Orpa gbugbɔ nu na lɔ̃xoa hedo hedenyui nɛ, eye wòtrɔ yi aƒe me, ke Rut ya lé ɖe lɔ̃xoa ŋu.\n15 Ale Naomi gblɔ nɛ be, “Rut, atsuwòsi trɔ yi eƒe amewo kple eƒe mawuwo gbɔ; wò hã, trɔ nàyi aƒe me kplii.”\n16 Rut ɖo eŋu be, “Mègaƒoe ɖe nunye be magblẽ wò ɖi alo matrɔ le yowòme o. Afi si nàyi la, afi mae mayi, eye afi si nànɔ la, afi mae manɔ. Wò dukɔ anye nye dukɔ, eye wò Mawu anye nye Mawu. 17 Afi si nàku ɖo la, afi mae maku ɖo, eye afi mae woaɖim ɖo. Yehowa nefiam, ne wòagafiam ɖe edzi. Naneke mama nye kple wò dome o, negbe ku ko.”\n18 Esi Naomi kpɔ be Rut ɖo kplikpaa be yeayi kpli ye la, edzudzɔ nyaƒoƒo ɖe enu, 19 ale woyi mɔzɔzɔa dzi va se ɖe esime woɖo Betlehem. Zi ƒo le du blibo la me. Nyɔnuwo bia be, “Naomi nye esia nyateƒea?”\n20 Naomi ɖo eŋu be, “Migayɔm azɔ be Naomi o. Naomi gɔmee nye dzidzɔnu. Miyɔm azɔ be Mara. Mara gɔmee nye vevesese, elabena Aƒetɔ Mawu, Ŋusẽkatãtɔ la na nye agbenɔnɔ zu vevesese sɔŋ. 21 Nu geɖewo nɔ asinye esi medzo le afi sia, ke Yehowa na metrɔ gbɔ kple asi ƒuƒlu. Nu ka ta miayɔm be Naomi esime Yehowa Ŋusẽkatãtɔ trɔ megbe dem, eye wòna fukpekpe va dzinye ɖo?”\n22 Ale Naomi kple lɔ̃xoyɔvia Rut, Moab nyɔnu la gbɔ tso Moabnyigba dzi. Wova ɖo Betlehem le nuŋeɣi la ƒe gɔmedzedze.